Polisi Goruchwylio ar Gyfer Myfyrwyr Meistr Ôl-Raddedig a Addysg - Prifysgol Abertawe\nPolisi Goruchwylio ar Gyfer Myfyrwyr Meistr Ôl-Raddedig a Addysg\nRhaid i Gyfadrannau/Ysgolion ddarparu cyngor a chyfarwyddyd i fyfyrwyr gyda'r nod o hwyluso cynhyrchu darnau dysgu annibynnol dan gyfarwyddyd o'r safon angenrheidiol ar gyfer gradd Meistr a Addysgir. Gwaith yr ymgeisydd ei hun fydd e (y myfyriwr sy'n gyfrifol am y cynnwys), ond fe'i cyflawnir gyda chyngor a chyfarwyddyd y goruchwyliwr.\nDylai goruchwylwyr fod yn hynod ofalus wrth roi sylwadau i fyfyrwyr am ganlyniad terfynol y radd sy'n seiliedig ar y dysgu annibynnol dan gyfarwyddyd. Hynny yw, ni ddylai goruchwylwyr geisio rhagweld y bydd y myfyriwr yn pasio gyda theilyngdod neu ragoriaeth.\nMae'n ofynnol bod myfyrwyr amser llawn yn bresennol yn y Brifysgol ar gyfer y rhaglen gyfan, oni bai fod y rhaglen yn cynnwys cyfnodau astudio neu ymchwil y tu hwnt i Abertawe; a rhaid iddynt fod ar gael i gael eu goruchwylio wrth ymgymryd â'r dysgu annibynnol dan gyfarwyddyd. Rhaid i fyfyrwyr sy'n gwneud ymchwil y tu allan i'r Brifysgol, neu sy'n gadael Abertawe am resymau personol, geisio awdurdod ar gyfer eu habsenoldeb oddi wrth y Deon Gweithredol neu ei enwebai. Gall unrhyw fyfyriwr sy’n absennol heb ganiatâd gael eu tynnu yn ôl o’r Brifysgol yn unol â’r Polisi Monitro Presenoldeb ar gyfer Myfyrwyr a Addysgir.\n2. Dewis Pwnc\nDylai Cyfadrannau/Ysgolion, naill ai ar y cyd neu trwy unigolyn dynodedig (Cyfarwyddwr y Rhaglen), sicrhau bod y pynciau'n addas ar gyfer rhaglen gradd ôl-raddedig Meistr a Addysgir yn ymwneud ag ymchwil. Disgwylir y byddai'r pwnc, fel arfer, yn cael ei gytuno cyn cwblhau Rhan Un yn achos myfyrwyr ar raglenni meistr safonol, ac fel mae'r Gyfadran/Ysgol yn penderfynu yn achos myfyrwyr ar raddau estynedig neu hyblyg. Dylid cofnodi'r pwnc ar y daflen Cofnod Goruchwylio (gweler 5.1).\nDylai'r cynnig fod, yn gyffredinol, ym maes arbenigedd y Goruchwyliwr neu'r Goruchwylwyr.\nDylid pennu'r pwnc ar ôl trafodaeth rhwng y myfyriwr a'r goruchwylwyr, a dylai gael ei gymeradwyo'n ganolog gan y Gyfadran/Ysgol. Lle bo modd, dylid dylunio pynciau fel bod modd i fwy nag un aelod o staff gynorthwyo'r myfyriwr. Dylid hysbysu'r myfyriwr am enwau staff sydd yn gymwys i'w gynorthwyo.\nCaiff ymgeiswyr ar raglenni safonol ddechrau gwaith rhagarweiniol ar y dysgu annibynnol dan gyfarwyddyd yn ystod Rhan Un y rhaglen, ond ni chânt gyflwyno'r gwaith tan ar ôl iddynt lwyddo yn Rhan Un. Gwahoddir ymgeiswyr ar raglenni Estynedig neu Hyblyg i ddechrau gwaith paratoi ar eu dysgu annibynnol dan gyfarwyddyd yn unol â chyfarwyddiadau eu Cyfadran/Hysgol.\nDylid cytuno'r cynnig yn unol â dyddiad cau'r Brifysgol ar gyfer cyflwyno gwaith, a dylai fod yn addas i gael ei gwblhau o fewn yr amser a bennir.\nDylai myfyrwyr sy'n wynebu problemau personol neu feddygol annisgwyl hysbysu eu Cyfadrannau/Hysgolion cyn gynted â phosibl. Caiff Cyfadrannau/Ysgolion ystyried gofyn am estyniad i'r amserlen.\n4. Amserlen Goruchwylio\nMae’r Brifysgol yn gofyn bod Cyfadrannau/Ysgolion rhwng y Goruchwyliwr a'r myfyriwr fodd bynnag, dan amgylchiadau arbennig gellir cynnal goruchwyliaeth ar lein e.e. ar Zoom neu Skype. Caiff presenoldeb y myfyrwyr yn y cyfarfodydd hyn ei fonitro. Gall Cyfadrannau/Ysgolion sydd eisiauam ddarparu goruchwyliaeth ychwanegol wneud hynny. Dylai Cyfadrannau/Ysgolion sy'n mynnu cynnal cyfarfodydd ychwanegol hysbysu'r myfyrwyr o'r ffaith hon yn llawlyfr y Gyfadran/Ysgol.\nFel arfer, disgwylir i'r un goruchwyliwr fod yn bresennol ym mhob un o'r cyfarfodydd hyn.\nRhaid i Gyfadrannau/Ysgolion sicrhau bod goruchwylio ar gael i fyfyrwyr yn achos absenoldeb staff, gan gynnwys gwyliau a salwch. Dylai Gyfadrannau/Ysgolion sicrhau bod myfyrwyr yn cael eu hysbysu am y trefniadau ar gyfer goruchwylio yn ystod yr haf.\nCedwir cofnod o fyfyrwyr sy'n methu mynychu cyfarfodydd a bydd y fath gofnod ar gael i Fyrddau Arholi / Pwyllgorau Apêl.\nDylai pob Cyfadran/Ysgol gynnal o leiaf tri chyfarfod ffurfiol ar gyfer myfyrwyr amser llawn, fel yr amlinellir islaw. Yn achos myfyrwyr rhan amser, gallai fod yn fwy addas cynnig cyfarfodydd ychwanegol i fonitro cynnydd eu hastudiaethau, ac argymhellir cynnal o leiaf pedwar cyfarfod. Cedwir cofnod, a gytunir rhwng y Goruchwyliwr a'r myfyriwr, gan gynnwys dyddiadau, y camau gweithredu a gytunwyd a’r dyddiadau cau a osodwyd (mae argymhelliad o dempled ar gael gan y Gofrestrfa Academaidd/Gwasanaethau Academaidd). Y myfyriwr sy'n gyfrifol am gynnal y cofnod hwn, a bydd yn ei gyflwyno gyda'i waith. Dylai Goruchwylwyr gadw copi o'r cofnod hwn.\nDisgwylir y bydd y myfyriwr yn cyfarfod â’r Goruchwyliwr wyneb yn wyneb. Fodd bynnag, cydnabyddir efallai na fydd hyn yn bosibl yn achos rhai rhaglenni e.e. rhaglenni dysgu o bell. Dan yr amgylchiadau hynny, bydd disgwyl i’r Gyfadran/Ysgol myfyriwr gadw cofnod ffurfiol o’r cyfarfod, gan gynnwys cyfeirio at fformat y cyfarfod e.e. e-bost, fideo-gynadledda, ffôn. Rhaid i fyfyrwyr sy'n gwneud ymchwil y tu allan i'r Brifysgol, neu sy'n gadael Abertawe am resymau personol, geisio awdurdod ar gyfer eu habsenoldeb oddi wrth y Deon Gweithredol neu ei enwebai.\n4.5.1 Cyfarfod 1\nYn achos rhaglenni meistr safonol, cynhelir y cyfarfod cyntaf yn syth ar ôl cadarnhau cwblhau Rhan Un. Yn achos yr holl raglenni eraill, pennir dyddiad y cyfarfod cyntaf gan y Gyfadran/Ysgol, a chyhoeddir hynny yn Llawlyfr y Gyfadran/Ysgol.\nDylid defnyddio'r cyfarfod hwn i ffurfioli cynllun gwaith manwl, gosod dyddiadau cau am gwblhau gwaith, a thrafod y strwythur.\nArgymhellir hefyd bod y cyfarfod hwn yn cael ei ddefnyddio i sicrhau bod y myfyriwr yn deall materion sy’n ymwneud â chamymddwyn academaidd (llên-ladrad) a'r dull cyfeirnodi angenrheidiol.\n4.5.2 Cyfarfod 2\nYn achos rhaglenni meistr safonol amser llawn, dylid cynnal ail gyfarfod, fel arfer, tua diwedd Gorffennaf / dechrau Awst. Yn achos yr holl raglenni eraill, pennir dyddiad yr ail gyfarfod gan y Gyfadran/Ysgol, a chyhoeddir hynny yn Llawlyfr y Gyfadran/Ysgol.\nYn achos myfyrwyr rhan-amser ar raglenni meistr safonol, cynhelir y cyfarfod hwn erbyn canol Tachwedd fel arfer. Efallai y bydd Cyfadran/Ysgol'n dymuno cynnal cyfarfod ychwanegol ar gyfer myfyrwyr rhan-amser i fonitro eu cynnydd.\nCaiff Gyfadrannau/Ysgolion a myfyrwyr ddefnyddio'r cyfarfod hwn i drafod cynnydd ac i drafod adrannau drafft o'r gwaith. Dylai goruchwylwyr sicrhau bod myfyrwyr yn gallu cwblhau'r gwaith yn unol â'u cynlluniau gwaith o hyd.\nYn achos myfyrwyr amser llawn, dylid nodi unrhyw broblemau a allai arwain at gais am estyniad (megis anawsterau personol/ salwch a fydd yn effeithio ar eu gallu i gwblhau ar amser) yn y cyfarfod hwn, a dylai Cyfadrannau/Ysgolion ystyried a ydynt am gyflwyno cais am estyniad i'r dyddiad cau.\nDylid nodi y caiff ceisiadau am estyniad ar gyfer myfyrwyr llawn amser eu hystyried yn weinyddol ar ran Bwrdd Rheoliadau ac Achosion Academaidd ar ddechrau mis Medi, ac felly dylai Cyfadrannau/Ysgolion ystyried a chymeradwyo ceisiadau erbyn diwedd Awst. Cylchredir dyddiadau cau penodol i Gyfadrannau/Ysgolion pob sesiwn. Dylid cyflwyno ceisiadau am estyniad gan Gyfadrannau/Ysgolion i Wasanaethau Academaidd.\n4.5.3 Cyfarfod 3 - (myfyrwyr rhan-amser yn unig)\nMae'n bosibl y bydd Gyfadrannau/Ysgolion'n dymuno cynnal cyfarfod ychwanegol yn achos myfyrwyr rhan-amser i fonitro cynnydd ac i sicrhau bod myfyrwyr yn gallu gorffen eu gwaith o fewn yr amserlen yn y cynllun gwaith o hyd. Caiff adrannau drafft eu trafod yn y cyfarfod hwn hefyd.\nDylid nodi unrhyw broblem a allai arwain at gais am estyniad (megis anawsterau personol/ salwch) yn y cyfarfod hwn, a dylai Cyfadrannau/Ysgolion ystyried a ydynt am gyflwyno cais am estyniad i'r dyddiad cau.\n4.5.4 Cyfarfod Olaf\nDylid cynnal trydydd cyfarfod - fel arfer y cyfarfod olaf - tua un mis yn ddiweddarach (yn achos myfyrwyr amser llawn). Dylai hyn ganiatáu gwelliannau terfynol.\nYn achos myfyrwyr rhan-amser ar raglenni meistr safonol, dylid cynnal y cyfarfod hwn ym mis Medi, 15 mis ar ôl cwblhau Rhan Un (cyfarfod Mehefin y Bwrdd).\nBydd y cyfarfod yn cynnwys adroddiad ar gynnydd y myfyriwr a dylid trafod drafft o'r gwaith terfynol. Disgwylir y bydd myfyrwyr yn darparu drafft o'r gwaith terfynol mewn da bryd fel bod modd i Oruchwylwyr ei ddarllen a rhoi sylwadau arno yn y cyfarfod. Disgwylir i oruchwylwyr wneud sylwadau cyffredinol ar y drafft, ond ni ddisgwylir iddynt ei brawf-ddarllen neu gywiro gwallau teipio ac yn y blaen.\nDisgwylir y bydd myfyrwyr yn cyflwyno copi o gofnod ysgrifenedig eu cyfarfodydd goruchwylio ffurfiol i'r Coleg. Mae'r Brifysgol yn argymell yn gryf bod Colegau, lle bynnag y bo modd, yn defnyddio'r templed sydd ar gael o'r Gwasanaethau Academaidd.\nCedwir y cofnod hwn yn ffeil y myfyriwr o fewn y Coleg, a gellid ei ddarparu i'r Gwasanaethau Academaidd yn achos unrhyw apêl.\nYn achos myfyrwyr sy'n methu'r elfen ddysgu annibynnol dan gyfarwyddyd ar y cais cyntaf, ac sy'n cael caniatâd i ailgyflwyno eu gwaith, dylid darparu un sesiwn adborth ffurfiol. Dylai hyn gynnwys adborth ysgrifenedig ar y rhesymau am y methiant, a dylid ei gynnal yn syth ar ôl iDilyniant a Dyfarnu’r Brifysgol gadarnhau'r canlyniad.\nDylai Cyfadrannau/Ysgolion sicrhau bod yr adborth yn adlewyrchu holl sylwadau’r arholwyr (y rhai mewnol, a'r rhai allanol hefyd lle bo'n berthnasol) a bod y myfyriwr yn cael gwybod am y newidiadau angenrheidiol.\nYna bydd Cyfadrannau/Ysgolion neu Wasanaethau Cydymffurfiaeth Myfyrwyr yn gyfrifol am gofnodi ymgysylltiad myfyrwyr ar ffurf gwiriadau lles am weddill y cyfnod ailgyflwyno. Does dim hawl gan fyfyrwyr i gael goruchwyliaeth ychwanegol.\nBydd myfyrwyr sy'n ailgyflwyno eu gwaith yn parhau i fod yn ddarostyngedig i ofynion y Polisi Monitro Ymgysylltu ar gyfer Myfyrwyr Ymchwil a bydd disgwyl iddynt ymgysylltu'n llawn â'u hastudiaethau yn ystod y cyfnod ailgyflwyno. Bydd myfyrwyr yn cael eu monitro bob pedair wythnos hyd at y pwynt cyflwyno o fewn y terfyn amser a bennwyd ar gyfer myfyrwyr amser llawn a rhan-amser a byddant yn dal i fod yn destun y broses uwchgyfeirio am resymau nad ydynt yn ymgysylltu.\n3 digwyddiad ar gyfer myfyrwyr amser llawn neu 6 i fyfyrwyr rhan-amser sydd â hawl i ailgyflwyno i'w hychwanegu at y system ar ôl cyhoeddi canlyniadau swyddogol y Brifysgol.\nBydd y tîm Monitro Ymgysylltu yn derbyn rhestr o fyfyrwyr o'r tîm Asesu a Dyfarnu ac yn sefydlu digwyddiadau yn unol â hynny. Er enghraifft:\nMeistr a Addysgir llawn amser ar gwrs sy’n dechrau ym mis Medi\nMedi Cyflwyno’n gyntaf.\nTachwedd Penderfyniad cynnydd y Bwrdd Dilyniant a Dyfarnu - Ailgyflwyno am 3 mis. Sefydlu digwyddiadau.\nRhagfyr Gwiriad Ymgysylltu Systemau Rheoli Ymchwil i'w gwblhau gan y Goruchwyliwr yn dilyn y cyfarfod i drafod adborth ysgrifenedig y myfyriwr.\nIonawr Gwiriad Ymgysylltu Systemau Rheoli Ymchwil i'w gwblhau gan y Gwasanaethau Proffesiynol neu Wasanaethau Cydymffurfiaeth Myfyrwyr.\nChwefror Gwiriad Ymgysylltu Systemau Rheoli Ymchwil i'w gwblhau gan y Gwasanaethau Proffesiynol neu Wasanaethau Cydymffurfiaeth Myfyrwyr ar ôl ailgyflwyno.\nMeistr a Addysgir rhan-amser ar gwrs mynediad ym mis Medi\nTachwedd Penderfyniad cynnydd y Bwrdd Dilyniant a Dyfarnu - Ailgyflwyno am 6 mis. Sefydlu digwyddiadau.\nIonawr Gwiriad Ymgysylltu Systemau Rheoli Ymchwil i'w gwblhau gan y Gwasanaethau Proffesiynol neu Wasanaethau Cydymffurfiaeth Myfyrwyr yn dilyn ebost dros dro.\nChwefror Gwiriad Ymgysylltu Systemau Rheoli Ymchwil i'w gwblhau gan y Gwasanaethau Proffesiynol neu Wasanaethau Cydymffurfiaeth Myfyrwyr yn dilyn ebost dros dro.\nMawrth Gwiriad Ymgysylltu Systemau Rheoli Ymchwil i'w gwblhau gan y Gwasanaethau Proffesiynol neu Wasanaethau Cydymffurfiaeth Myfyrwyr yn dilyn ebost dros dro.\nEbril Gwiriad Ymgysylltu Systemau Rheoli Ymchwil i'w gwblhau gan y Gwasanaethau Proffesiynol neu Wasanaethau Cydymffurfiaeth Myfyrwyr yn dilyn ebost dros dro.\nMai Gwiriad Ymgysylltu Systemau Rheoli Ymchwil i'w gwblhau gan y Gwasanaethau Proffesiynol neu Wasanaethau Cydymffurfiaeth Myfyrwyr ar ôl ailgyflwyno.


Llai nag wythnos i fynd i gofrestru i bleidleisio yn isetholiad Cynulliad Cenedlaethol Cymru yn Alun a Glannau Dyfrdwy\nCyhoeddi: 15 Jan 2018\nGyda llai nag wythnos i fynd nes y dyddiad cau i gofrestru i bleidleisio yn isetholiad Cynulliad Cenedlaethol Cymru yn etholaeth Alun a Glannau Dyfrdwy, mae Cyngor Sir y Fflint yn annog trigolion i sicrhau eu bod wedi cofrestru i bleidleisio mewn da bryd.\nDdydd Mawrth 6 Chwefror bydd pleidleiswyr yn etholaeth Alun a Glannau Dyfrdwy yn mynd i bleidleisio i ethol Aelod Cynulliad. Y dyddiad cau i gofrestru i bleidleisio yw dydd Gwener yma 19 Ionawr.\nGall unrhyw un sydd heb gofrestru i bleidleisio yn eu cyfeiriad presennol gofrestru ar-lein yn www.gov.uk/cofrestru-i-bleidleisio\nGallwch wneud cais am bleidlais bost neu ddirprwy os na fyddwch yn gallu pleidleisio'n bersonol ar 6 Chwefror.\nMae pleidleisio drwy'r post yn ddewis amgen hawdd a chyflym i bleidleisio'n bersonol. Y dyddiad cau i wneud cais bleidleisio drwy'r post yw 5pm ddydd Llun 22 Ionawr.\nMae pleidleisio drwy ddirprwy yn golygu y gallwch enwebu rhywun yr ydych yn ymddiried ynddynt i fwrw'ch pleidlais ar eich rhan. Y dyddiad cau i wneud cais bleidleisio drwy ddirprwy yn isetholiad Alun a Glannau Dyfrdwy 'r post yw 5pm ddydd Llun 29 Ionawr.\nI wneud cais am bleidlais bost neu ddirprwy, mae’n rhaid i chi fod wedi gwneud cais i fod ar y gofrestr etholiadol erbyn dydd Gwener 19 Ionawr.\nDywedodd Colin Everett, Swyddog Cofrestru Etholiadol ar gyfer Cyngor Sir y Fflint:\n"Mae'r dyddiad cau cofrestru yn prysur nesáu. Ry'n ni'n annog pawb yn etholaeth Alun a Glannau Dyfrdwy i gofrestru i bleidleisio erbyn y dyddiad cau 19 Ionawr i sicrhau eu bod yn gallu pleidleisio ddydd Mawrth 6 Chwefror. Dy'n ni ddim am i neb sy’n gymwys i gofrestru i golli allan ar y cyfle yma.”\nDywedodd Rhydian Thomas, pennaeth y Comisiwn Etholiadol, Cymru:\n"Mae ein hymchwil yn nodi bod pobl sydd wedi symud cartref yn ddiweddar yn llawer llai tebygol o fod wedi cofrestru i bleidleisio. OS ydych chi wedi symud yn y misoedd diwethaf, dyw gwneud cais i dalu'r dreth gyngor ddim yn golygu eich bod yn cael eich ychwanegu at y gofrestr etholiadol. Gallwch gofrestru i bleidleisio ar-lein mewn llai na pum munud, neu gallwch chi gysylltu â Chyngor Sir y Fflint drwy ffonio 01352 702412 am ffurflen bapur."\n1. Y Comisiwn Etholiadol yw'r corff annibynnol sy'n goruchwylio etholiadau a rheoleiddio cyllid gwleidyddol yn y DU. Mae'n gweithio i hyrwyddo hyder y cyhoedd yn y broses ddemocrataidd a sicrhau ei hygrededd drwy'r canlynol:


Senedd Fyw: 1 Tachwedd 2016 - Newyddion\nSenedd Fyw: 1 Tachwedd 2016\nDatganiad gan y Prif Weinidog: yr UE – Trefniadau Pontio\nDatganiad ar yr Adolygiad Seneddol i Wasanaethau Iechyd a Gofal\nDatganiad gan Ysgrifennydd y Cabinet dros Iechyd, Llesiant a Chwaraeon: Canolfan Gofal Arbenigol a Chritigol\nDatganiad ar y targed o 20,000 o dai fforddiadwy\nDadl ar Adolygiad Blynyddol Comisiwn Cydraddoldeb a Hawliau Dynol Cymru ar gyfer 2015-2016\nCyhoeddwyd am 19:18 1 Tach 201619:18 1 Tach 2016\n'Camdriniaeth o ddynion yn cael ei oddef'\nMae aelod Plaid Cymru Neil McEvoy yn dweud "Rydw i'n dueddol o deimlo bod camdriniaeth o ddynion yn cael ei goddef yng Nghymru, Mae camdrin emosiynol o ddynion yn cael ei ganiatau."\n"Cymerwch Heddlu'r De fel enghraifft, mae'n amhosib eu cael i dderbyn cwyn oddi wrth ddyn sy'n cael ei gamdrin yn emosiynol."\nCyhoeddwyd am 18:48 1 Tach 201618:48 1 Tach 2016\n'Angen ymdrechion sylweddol'\nAr ran y Ceidwadwyr mae Mark Isherwood yn cynnig bod y Cynulliad yn nodi'r saith brif her y mae angen mynd i'r afael â hwy yng Nghymru yn ystod y pum mlynedd nesaf, fel y nodwyd gan y Comisiwn, ac y bydd angen ymdrechion sylweddol ar ran sefydliadau cyhoeddus, preifat a'r trydydd sector, ac ar ran unigolion i leihau'r heriau hyn.\nMae hefyd yn croesawu cydnabyddiaeth y Comisiwn bod angen ymgysylltu â'r sector gwirfoddol a chymunedol a'i rymuso.\nCyhoeddwyd am 18:40 1 Tach 201618:40 1 Tach 2016\nHyrwyddo hawliau mamau beichiog a mamau newydd\nMae Bethan Jenkins ar ran Plaid Cymru yn galw ar Lywodraeth Cymru i weithio gyda'r Undebau Llafur a'r Comisiwn Cydraddoldeb a Hawliau Dynol i hyrwyddo hawliau mamau ifanc beichiog a mamau newydd yn y gwaith yn well.\nMae hi hefyd yn cyfeirio at y "clinig hunaniaeth rhywedd i Gymru sydd i gael ei sefydlu yn sgil trafodaethau Plaid Cymru mewn perthynas â chyllideb 2017-18."\nCyhoeddwyd am 18:32 1 Tach 201618:32 1 Tach 2016\n'Tuag at Gymru Decach'\nAm yr awr nesaf mae'r aelodau yn cael dadl ar Adolygiad Blynyddol y Comisiwn Cydraddoldeb a Hawliau Dynol ar gyfer 2015-2016, 'Tuag at Gymru Decach'.false\nMae'r Comisiwn yn dweud bod eu dadansoddiad wedi nodi saith her allweddol mae angen eu trafod yng Nghymru dros y pum mlynedd nesaf. Mae'r rhain, meddai'r aelodau yn anghydraddoldebau a chamdriniaethau hawliau dynol pwysig, wedi'u hymwreiddio, a fydd angen ymdrechion sylweddol gan sefydliadau cyhoeddus, preifat a thrydydd sector ac unigolion i'w lleihau.\nYr heriau allweddol a nodwyd gan A yw Cymru'n Decach?\nCau bylchau cyrhaeddiad mewn addysg.\nAnnog recriwtio, datblygu a gwobrwyo teg mewn cyflogaeth.\nGwella amodau byw mewn cymunedau cydlynol.\nCynyddu mynediad i gyfiawnder ac annog cyfranogiad democrataidd.\nGwella mynediad i wasanaethau iechyd y meddwl a chymorth i bobl sy'n profi iechyd meddyliol gwael.\nAtal cam-drin, esgeulustod a chamdriniaeth mewn gofal a'r ddalfa.\nCael gwared ar drais, cam-drin ac aflonyddu yn y gymuned.\nCyhoeddwyd am 18:29 1 Tach 201618:29 1 Tach 2016\nStynt cyhoeddusrwydd costus?\nMae aelod UKIP David Rowlands yn mynegi gobaith na fydd y tasglu yn "stynt cyhoeddusrwydd costus".\nCyhoeddwyd am 18:26 1 Tach 201618:26 1 Tach 2016\n'Angen canlyniadau go iawn'\n"Dydyn ni ddim yn gwrthwynebu yr hyn yr ydych chi yn ei wneud yn llwyr, ond rydyn ni angen canlyniadau go iawn," medd Bethan Jenkins Plaid Cymru.\nCyhoeddwyd am 18:22 1 Tach 201618:22 1 Tach 2016\n'Ffurfiau newydd o drosglwyddo prosiect'\nMae Alun Davies yn dweud ei fod yn ystyried ffurfiau newydd o drosglwyddo prosiect ar gyfer adfywiad economaidd o'r Cymoedd, ond nid strwythurau newydd er mwyn dim ond hynny.\nMae'n ychwanegu y bydd yn ystyried cryfhau aelodaeth y tasglu.\nTasglu Gweinidogol ar y Cymoedd - y diweddaraf\nNawr datganiad gan Weinidog y Gymraeg a Dysgu Gydol Oes, Alun Davies ar y wybodaeth ddiweddaraf am y Tasglu Gweinidogol ar y Cymoedd.\nYm mis Gorffennaf fe wnaeth Alun Davies gyhoeddi y byddai Tasglu Gweinidogol ar gyfer Cymoedd y De yn cael ei sefydlu.\nGan ddefnyddio cryfderau'r sector cyhoeddus, y sector preifat a'r trydydd sector a gallu Llywodraeth Cymru i sbarduno newid, dywedodd Mr Davies y byddai'r Tasglu'n gweithio yn ystod tymor y Cynulliad hwn i arwain ar waith adfywio a thwf cynaliadwy yn y Cymoedd ac i sicrhau canlyniadau mesuradwy a fydd yn gwella bywydau pobl sy'n byw yn rhai o ardaloedd mwyaf difreintiedig Cymru.\nEi nod, meddai, yw sicrhau canlyniadau penodol a fydd yn canolbwyntio ar wella safon byw pobl sy'n byw ar hyd a lled Cymoedd y De.\nCyhoeddwyd am 17:57 1 Tach 201617:57 1 Tach 2016\nGwrthod amcangyfrifon newydd am anghenion tai?\nMae'r Ceidwadwr David Melding yn disgrifio'r datganiad fel "grual tenau".\nMae'n cyhuddo'r Llywodraeth o wrthod yr amcanyfrifon newydd ar gyfer anghenion tai yn "adroddiad gwych" yr Athro Holman ar anghenion a galw yn y dyfodol am dai yng Nghymru.\nYn ôl Mr Sargeant mae'r cynlluniau i gyflawni'r nod o 20,000 o gartrefi fforddiadwy yn cynnwys y canlynol:\nCyhoeddwyd am 17:42 1 Tach 201617:42 1 Tach 2016\n£1.3 biliwn wedi ei glustnodi dros dymor y llywodraeth hon\nMae Carl Sargeant yn dweud bod £1.3 biliwn wedi ei glustnodi dros dymor y llywodraeth hon i gefnogi'r gwaith o ddarparu 20,000 o dai fforddiadwy a chyflawni'r dasg o fodloni Safon Ansawdd Tai Cymru yn dangos uchelgais y llywodraeth yn y maes hwn.\nMae Mr Sargeant yn ychwanegu hyn:\nCyhoeddwyd am 17:28 1 Tach 201617:28 1 Tach 2016\nNesa datganiad gan Ysgrifennydd y Cabinet dros Gymunedau a Phlant, Carl Sargeant: Y Targed o 20,000 o Dai Fforddiadwy.\nMae Gwasanaeth Ymchwil y Cynulliad wedi rhoi sylw i’r cyhoeddiad gan y Swyddfa Ystadegau Gwladol ym mis Medi y bydd Landlordiaid Cymdeithasol Cofrestredig yng Nghymru yn cael eu hailddosbarthu fel cyrff sector cyhoeddus yn y cyfrifon cenedlaethol.\nYn ôl y gwasanaeth ymchwil, “gallai’r penderfyniad hwn gael effaith negyddol ar allu Landlordiaid Cymdeithasol Cofrestredig (yr hyn y mae’r rhan fwyaf ohonom yn ei alw’n gymdeithasau tai) i gael mynediad at gyllid preifat, ac o ganlyniad i hynny, eu gallu i ddatblygu tai fforddiadwy.”\nCyhoeddwyd am 17:00 1 Tach 201617:00 1 Tach 2016\nYsbyty newydd yng Ngwent\nDatganiad arall nawr gan yr Ysgrifennydd dros Iechyd: Canolfan Gofal Arbenigol a Chritigol.\nMae Llywodraeth Cymru wedi cymeradwyo cynllun ar gyfer codi ysbyty newydd i gleifion sydd angen gofal brys neu lawdriniaeth gymhleth yng Ngwent, ddeuddeg mlynedd wedi i'r prosiect gael ei gynnig.\nFe fydd Llywodraeth Cymru yn buddsoddi tua £350m ar gyfer y Ganolfan Gofal Arbenigol a Chritigol (CGACh) yn Llanfrechfa Grange i'r dwyrain o Gwmbrân.\nYn ôl Mr Gething fe ddylai'r ganolfan agor yn 2022.\nCafodd y prosiect ei gyflwyno yn 2004 ond cafodd y cynllun ei ohirio yn 2009 cyn ail ymddangos ar yr agenda flwyddyn yn ddiweddarach.\nMae'r ysbyty newydd yn rhan o gynlluniau i foderneiddio gwasanaethau iechyd sydd dan ofal Bwrdd Iechyd Aneurin Bevan.\nLlun artist o'r ysbyty newyddImage caption: Llun artist o'r ysbyty newydd\nCyhoeddwyd am 16:55 1 Tach 201616:55 1 Tach 2016\nDr Ruth Hussey i gadeirio'r adolygiad\nMae Mr Gething yn cyhoeddi mai Dr Ruth Hussey fydd yn cadeirio'r adolygiad, a'i fod yn disgwyl i'r adolygiad gymryd tua blwyddyn i'w baratoi er mwyn caniatáu amser i weithredu argymhellion o fewn tymor y Cynulliad yma.\nFe wnaeth Dr Ruth Hussey ymddeol yn gynharach eleni fel Prif Swyddog Meddygol Cymru wedi bron i bedair blynedd yn y swydd.\nYn ystod ei chyfnod yn y swydd fe wnaeth hi oruchwylio'r ymateb i argyfwng y frech goch yn Abertawe a'r gwaith i baratoi Cymru ar gyfer bygythiadau iechyd posib yn y dyfodol, fel argyfwng Ebola.\nCyhoeddwyd am 16:33 1 Tach 201616:33 1 Tach 2016\nMae'r aelodau nawr yn gwrando ar ddatganiad gan Ysgrifennydd y Cabinet dros Iechyd, Llesiant a Chwaraeon, Vaughan Gething ar yr Adolygiad Seneddol i Wasanaethau Iechyd a Gofal.\nMaes Awyr Caerdydd i geisio am ragor o dir?\nMae Andrew RT Davies yn gofyn pa gynlluniau a faint o arian sydd ar gael i Faes Awyr Caerdydd ar gyfer cynlluniau i ehangu. Mae'n dweud bod rhai o'i etholwyr yn yr ardal wedi dweud wrtho bod swyddogion sy'n gweithredu ar ran Llywodraeth Cymru wedi cael trafodaethau ynglŷn â chael gafael ar dir ychwanegol gan bobl sydd berchen tir ger y maes awyr. Mae'n dweud bod y maes awyr yn berchen ar 400 o aceri yn barod.\nMae Jane Hutt yn ateb "Dydw i ddim yn ymwybodol o'r materion yr ydych chi yn eu codi ynglŷn â phosibiliadau ehangu."\nCyhoeddwyd am 15:52 1 Tach 201615:52 1 Tach 2016\nCwestiwn brys ar Orgreave\nMae Lee Waters yn gofyn i'r Ysgrifennydd dros Gymunedau pa sylwadau y mae Llywodraeth Cymru wedi'u rhoi i Lywodraeth y DU ynghylch penderfyniad y Swyddfa Gartref i beidio â chynnal ymchwiliad i ddigwyddiadau yn Orgreave.\nDdoe fe wnaeth yr Ysgrifennydd Cartref Amber Rudd ddweud wrth aelodau seneddol nad oedd ymchwiliad i'r gwrthdaro rhwng yr heddlu a glowyr yn ystod streic y glowyr 1984 o fudd i'r cyhoedd.\nMae Carl Sargeant yn dweud bod y penderfyniad yn hynod siomedig.\nMae Gareth Bennett UKIP yn dweud bod Llafur yn "dal i geisio cicio pen-ôl y gaseg farw yma a bod Plaid Cymru nawr yn eu hannog nhw." Mae'n ychwanegu bod "Orgreave 32 mlynedd yn ôl a na fuodd neb farw."\nCafwyd galwadau am ymchwiliad trwyadl i'r digwyddiadau yn Orgreave ger Sheffield yn 1984 yn ystod Streic y Glowyr.Image caption: Cafwyd galwadau am ymchwiliad trwyadl i'r digwyddiadau yn Orgreave ger Sheffield yn 1984 yn ystod Streic y Glowyr.


Un o raddedigion y Blynyddoedd Cynnar Y Drindod Dewi Sant ar restr fer Gwobrau Addysg Prydain 2019\nMae Karen Llewellyn, a raddiodd yn ddiweddar o’r BA Addysg a Gofal Blynyddoedd Cynnar ym Mhrifysgol Cymru Y Drindod Dewi Sant, wedi cyrraedd rhestr fer rownd derfynol Gwobrau Addysg Prydain eleni.\nA hithau’n un o dri o Gymru a enwebwyd ar gyfer Gwobr yn y categori ‘gradd’ eleni, mae Karen wrth ei bodd bod ei chyflawniadau wedi’u cydnabod gan y panel o feirniaid ac mae’n edrych ymlaen at fynd i’r seremoni a gynhelir ym Manceinion ar 31 Ionawr.\nSefydlwyd Gwobrau Addysg Prydain i hyrwyddo rhagoriaeth ym myd addysg ym Mhrydain - gan ddynodi a dathlu unigolion sydd wedi rhagori yn y system addysg.\nBydd panel o feirniaid arbenigol yn penderfynu ar yr enillwyr a bydd yr enwebeion yn cael eu barnu ar nifer o feini prawf yn cynnwys graddau, gweithgareddau allgyrsiol, ymwybyddiaeth gymunedol ac entrepreneuriaeth.\n“Rwy’n edrych ymlaen yn fawr at y seremoni wobrwyo,” meddai Karen a oedd yn un o’r garfan gyntaf o fyfyrwyr i raddio o raglen radd hyblyg, arloesol y Drindod Dewi Sant dros ddwy flynedd, sef BA Addysg a Gofal Blynyddoedd Cynnar (Statws Ymarferydd Blynyddoedd Cynnar).\n“Mae cael f’enwebu yn y categori gradd a bod yn un o dri o Gymru i gyrraedd y rownd derfynol yn anrhydedd fawr. Graddiais fis Rhagfyr diwethaf gyda gradd anrhydedd ddosbarth cyntaf - ac rwy’n dal i ddathlu!” ychwanega Karen.\nYn flaenorol gweithiai Karen fel Gwarchodwr plant yn Abertawe a bellach mae’n darlithio yng Ngholeg Gŵyr, Abertawe yn ysbrydoli’r genhedlaeth nesaf o ddysgwyr.\n“Roeddwn i wedi mwynhau'r cwrs yn fawr ac er ei fod yn waith caled, ces i gymaint o wybodaeth ac rydw i bellach wedi gallu ei throsglwyddo i fy rôl addysgu newydd.\n“Roeddwn i’n warchodwr plant cofrestredig am 13 blynedd ac roeddwn i’n dal i wneud hynny tra oeddwn i hefyd yn astudio ar gyfer fy ngradd. Astudio am y radd a roddodd yr hyder i mi wneud cais am swydd lawn amser yng Ngholeg Gŵyr lle roeddwn i eisoes yn addysgu'n rhan amser, ond heb gael yr hyder i gymryd y naid i fynd yn llawn amser. Daeth y swydd yn wag ac ar ôl cael y wybodaeth roedd ei hangen arnaf yn ystod f’astudiaethau ces i’r hyder i wneud cais. Mae wedi bod yn wych. Dechreuais i fis Medi diwethaf ac rwy’n mwynhau mas draw!\n“Doeddwn i byth yn meddwl y byddwn i’n cwblhau gradd,” ychwanega Karen. “Roedd hi bob amser yn nod yn y pen draw ond gyda dau o blant, doeddwn i ddim yn siŵr a fyddwn i’n gallu ei gwneud hi - ond llwyddais i jyglo popeth. Byddwn i’n dweud wrth unrhyw un sydd â diddordeb mewn mynd yn ôl at addysg, am wneud hynny. Gwnes i’r radd lwybr hyblyg a oedd yn ffitio’n berffaith o gwmpas fy nheulu. Mae wedi agor cynifer o ddrysau gwahanol i mi - roeddwn i’n dwlu arni hi.”\nGan ddilyn rhaglen gywasgedig lwybr carlam, enillodd Karen radd BA (Anrh) lawn mewn dwy flynedd. Roedd Karen hefyd yn un o’r myfyrwyr cyntaf i raddio gyda’r dyfarniad newydd Statws Ymarferydd Blynyddoedd Cynnar a gydnabyddir gan Ofal Cymdeithasol Cymru ar y rhestr o gymwysterau i weithio yn sector y Blynyddoedd Cynnar.\nGlenda Tinney, darlithydd yn y Blynyddoedd Cynnar yn y Drindod Dewi Sant, a enwebodd Karen am y wobr hon ac mae’n ymfalchïo’n fawr yn ei chyflawniadau ac yn yr ymroddiad a’r ymrwymiad a ddangosodd yn ystod ei hastudiaethau.\n“Ymunodd Karen â ni ar y cwrs hyblyg dwy flynedd ac ar y pryd, roedd hi’n gweithio’n warchodwr plant,” meddai Glenda. “O’r tro cyntaf i mi gwrdd â Karen, roeddwn i’n gwybod ei bod hi’n mynd i fod yn fyfyrwraig arbennig iawn a daeth hi’n rhan ragorol o’r garfan. Daw’r myfyrwyr ar y cwrs hyblyg atom ni gyda’r nos ar ôl gwaith ac roedd hi bob amser yn ymrwymedig, bob amser yn gweithio’n galed - bob amser yn mwynhau’r sgwrsio a’r trafod a bob amser gyda hiwmor. Mae ganddi lawer iawn o wybodaeth am y Blynyddoedd Cynnar ac am y pwnc felly roedd hi'n ddewis amlwg i fod ar y blaen am Wobrau Addysg Prydain.”\nI gael rhagor o wybodaeth am y cyrsiau Blynyddoedd Cynnar a gynigir yn y Drindod Dewi Sant - ar ei champysau yn Abertawe a Chaerfyrddin - cysylltwch â g.tinney@uwtsd.ac.uk neu 01267 676605


Ansawdd Aer - Iechyd Cyhoeddus Cymru\n› Ansawdd Aer\nAnsawdd aer amgylcheddol yw'r ymadrodd a ddefnyddir i ddisgrifio'r llygryddion yn yr aer allan yn yr 'awyr agored'.\nAllyriannau o gerbydau sy'n achosi'r rhan fwyaf o broblemau llygredd aer lleol.\nOnd mae ffynonellau eraill yn gallu dylanwadu ar ansawdd yr aer hefyd e.e. ffynonellau diwydiannol, amaethyddol a phreswyl/domestig\nPam mae ansawdd yr aer yn bwysig i iechyd?\nGwnaed ymchwil dwys i effeithiau amlygiad tymor hir a thymor byr i wahanol lygryddion aer, ac erbyn hyn, mae'r mwyafrif o bobl yn derbyn bod yna gysylltiad rhwng amlygiad i lygredd aer a niwed i iechyd.\nMae'r effeithiau ar ddeilliannau iechyd, a pha mor ddifrifol yw'r effeithiau hynny, yn amrywio yn dibynnu ar sawl ffactor.\nMae’r ffactorau'n cynnwys dos a hyd yr amlygiad, ond un peth a gafwyd yn gyson yw bod amlygiad tymor hir i lygryddion yn yr aer, (ac yn arbennig deunydd gronynnol mân, ond hefyd nitrogen deuocsid ac oson), yn cynyddu afiachusrwydd cardiofasgwlaidd ac anadlol a'r risg o farwolaeth.\nNodwyd taw'r prif afiechydon y mae ansawdd aer gwael yn eu hachosi yw clefyd coronaidd y galon, clefyd serebro-fasgwlaidd a methiant y galon.\nNodwyd bod llygredd gronynnol mân yn yr aer ac allyriannau disel o gerbydau yn garsinogenaidd hefyd.\nGall amlygiad tymor byr sbarduno symptomau fel cosi poenus yn y llygaid, y trwyn a'r llwnc, cur pen a chyfog, a gall hyn arwain at ddwysâd symptomau asthma, effaith ar weithrediad yr ysgyfaint, mwy o ddibyniaeth ar feddyginiaeth, a chynnydd yn y risg o orfod cael triniaeth am anhwylderau cardiofasgwlaidd ac anhwylderau'r ysgyfaint yn yr ysbyty.\nMae llygredd yn yr aer yn gallu cael effaith andwyol ar yr amgylchedd hefyd, yn nhermau'r effeithiau uniongyrchol ar lystyfiant, a'r rhai anuniongyrchol ar ffurf effeithiau ar statws asid a maetholion priddoedd a dyfroedd.\nA yw ansawdd yr aer yn risg i iechyd y cyhoedd?\nAr y cyfan, derbynnir bod llygredd aer amgylcheddol yn gallu cael effaith niweidiol ar iechyd y bobl sy'n dod i gysylltiad ag ef. Mae o leiaf ddau drywydd sy'n gallu achosi effeithiau gwahanol ar iechyd, sef: gwahanol lefelau o amlygiad a/neu wahanol ragdueddiadau.\nEr nad yw'r risg o ddifrifoldeb effeithiau iechyd o amlygiad i lygredd aer yn unffurf ar draws poblogaethau, gall anghydraddoldebau iechyd fodoli h.y. gwahaniaethau mesuradwy mewn profiadau iechyd a deilliannau iechyd rhwng gwahanol grwpiau o fewn y boblogaeth.\nDerbynnir yn helaeth nad yw amlygiad yn unffurf ar draws, nac o fewn, poblogaethau. Mae crynoadau o lygryddion aer yn tueddu i amrywio ar raddfa ofodol gyfyng. Mae'r dosbarthiad anghyfartal hwn o lygredd aer yn gallu arwain at amrywiadau yn y potensial am amlygiad, ac yn yr effeithiau cysylltiedig ar iechyd.\nAr y cyfan, mae ansawdd aer amgylcheddol yn y DU wedi gwella'n gyson dros y degawdau diwethaf, a hynny'n bennaf oherwydd gostyngiad mewn allyriannau diwydiannol a'r gwaith i'w rheoleiddio, a datblygiadau technolegol mewn tanwydd cerbydau glanach ac injanau mwy effeithlon.\nEr bod y rhan fwyaf o bobl yn y DU yn mwynhau ansawdd aer da erbyn hyn, mae’r niferoedd cynyddol o gerbydau ar y ffyrdd wedi gwrthbwyso'r gwelliannau yn ansawdd yr aer.\nI'r perwyl hwn, mae problemau gyda llygredd aer yn parhau, ac yn arbennig felly ar lefel leol. Mae hyn o bryder sylweddol o ran iechyd y cyhoedd, oherwydd yr effeithiau ar iechyd sydd wedi eu dogfennu'n helaeth.\nMae astudiaethau niferus wedi ceisio mesur yr effeithiau ar iechyd sy'n gysylltiedig ag amlygiad i lygredd aer.\nRhoddir yr amcangyfrif mwyaf dibynadwy o'r effaith (ar gyfer mater gronynnol mân) fel risg gymharol 1.06, sy'n golygu, am bob cynnydd o 10µg/m3 yn y mater gronynnol mân, mae'r risg o farwoldeb o bob achos yn cynyddu tua 6%. Wedi dweud hynny, mae llawer o ansicrwydd ynghylch amcangyfrif maint yr effaith.\nYn 2008 yn y DU, amcangyfrifwyd taw bron i 30,000 o farwolaethau cyn pryd (ar oedrannau nodweddiadol) a cholled gysylltiedig o 340,000 o flynyddoedd o fywyd ar draws y boblogaeth oedd maint y baich ar iechyd.\nMae adroddiad mwy diweddar sy'n amcangyfrif effeithiau iechyd 'lleol' amlygiad i ronynnau mân yn y DU yn nodi bod y ffracsiwn o farwolaethau y gellir eu priodoli i amlygiad tymor hir i lygredd aer ar ffurf gronynnau o law dyn yn amrywio o tua 2.5% yn ardal rhai awdurdodau lleol gwledig yr Alban a Gogledd Iwerddon, i 3-5% mewn rhannau o Gymru a Lloegr, i dros 8% yn rhai o fwrdeistrefi Llundain.\nBeth gellir ei wneud am ansawdd yr aer?\nEr mwyn amddiffyn iechyd y boblogaeth rhag effeithiau amlygiad i lygredd aer, mae yna fframwaith cyfreithiol sefydledig ar gyfer rheoli ansawdd aer.\nEr y daw llawer o'r cyfarwyddyd o'r UE, mae deddfwriaeth ategol mewn grym ymhob rhan o'r DU, ynghyd â strategaeth ansawdd aer sy’n gofyn am weithredu ar lefel genedlaethol a lleol.\nRheolir ansawdd aer lleol ar draws y DU trwy broses reoli risg sy'n seiliedig ar effeithiau gyda'r nod o ddarparu ateb deinamig i broblemau iechyd cyhoeddus sy'n gysylltiedig â chrynoadau uwch o saith llygrydd aer penodedig.\nYr enw ar y broses hon yw Rheoli Ansawdd Aer Lleol (LAQM) ac mae hyn wedi bod yn ei lle ers diwedd y 1990au.\nMae Iechyd Cyhoeddus Cymru a Llywodraeth Cymru wedi cynhyrchu canllawiau i gefnogi datblygu polisïau ac arferion ar draws y GIG yng Nghymru i leihau llygredd aer, risgiau ac anghydraddoldebau iechyd ledled Cymru.\nGellir gweld canllawiau 'Gweithio gyda'n Gilydd i leihau llygredd aer awyr agored, risgiau ac anghydraddoldebau' ar wefan Llywodraeth Cymru yma.\nFforwm Ansawdd Aer Cymru sy'n gofalu am y wefan Ansawdd Aer yng Nghymru sy'n darparu gwybodaeth gynhwysfawr am ansawdd yr aer yng Nghymru, gan gynnwys mynegai dyddiol am ansawdd yr aer, gwybodaeth am fandio a chyngor ar iechyd. Defnyddiwch y dolenni isod i gael rhagor o wybodaeth.\nGwefan Ansawdd Aer yng Nghymru\nY Mynegai Ansawdd Aer Dyddiol\nAmcangyfrif y beichiau marwoldeb lleol sy'n gysylltiedig â llygredd aer gronynnol\nMae ansawdd aer dan do yn gallu cael effaith niweidiol ar iechyd y cyhoedd hefyd. Mae ansawdd aer da dan do yn dibynnu ar amrywiaeth eang o baramedrau, gan gynnwys presenoldeb cemegolion organig anweddol (VOCs), nwyon fel nitrogen deuocsid, oson a charbon monocsid, mater gronynnol a ffibrau, a gronynnau biolegol fel bacteria, ffwng a phaill.\nMae ffynonellau llygryddion aer dan do yn cynnwys llygryddion sy'n cael eu creu y tu allan gan draffig a diwydiant ond sy'n mynd i mewn i adeiladau, y rhai a gynhyrchir y tu fewn trwy hylosgi tanwydd, canhwyllau a baco, yn ogystal â’r rhai sy'n cael eu rhyddhau o ddeunyddiau adeiladu, dodrefn, nwyddau glanhau, nwyddau electronig, nwyddau ymolchi, pobl ac anifeiliaid anwes. Gall y tymheredd a lleithder effeithio ar y cysyniad o'r cydrannau hyn.\nMae diwygiad 2006 o'r Rheoliadau mewn perthynas ag awyru wedi pennu meini prawf perfformiad ar gyfer sawl llygrydd aer dan do, gan gynnwys VOCs, nitrogen deuocsid a charbon monocsid.


Kirsty Williams: Cymru angen mwy o bŵer i reoli - BBC Cymru Fyw\nKirsty Williams: Cymru angen mwy o bŵer i reoli\nMae arweinydd y Democratiaid Rhyddfrydol yng Nghymru wedi dweud bod Cymru angen mwy o bŵer i reoli ei dyfodol.\nDywedodd Kirsty Williams bod canlyniad refferendwm yr Alban wedi rhoi cyfle i Gymru "wneud y pethau sy'n gywir i'n cenedl".\nYng nghynhadledd olaf y blaid cyn yr etholiad cyffredinol, dywedodd arweinydd y blaid yn San Steffan, Nick Clegg y dylai'r blaid ddefnyddio eu hamser mewn grym i roi mwy o bwerau i Gymru.\nYchwanegodd Ms Williams na fyddai hi'n ymgeisio i fod yn Aelod Seneddol yn yr etholiad cyffredinol yn 2015, er y sïon.\n'Cyfle' i Gymru\nYn siarad yn Glasgow, dywedodd Ms Williams bod cyfle i Gymru yn dilyn y refferendwm.\n"Mae'r Democratiaid Rhyddfrydol wedi bod yn ymgyrchu dros ymreolaeth ers Cymru Fydd 'nol yn 1880, mae refferendwm yr Alban yn rhoi cyfle i ail-adeiladu ac adnewyddu'n undeb," meddai.\n"I wneud hynny mae'n rhaid i ni gael mwy o bwerau yn dod i Gymru - fel bod gan Gymru fwy o reolaeth dros ei thynged.\n"Dwi'n meddwl y gallwn ni wneud hynny nawr gyda'r cyfle sydd wedi codi o refferendwm yr Alban - mwy o bwerau i Gymru, mwy o bwerau i fedru gwneud y pethau sy'n gywir i'n cenedl."\nDisgrifiad o’r llun, Dywedodd Nick Clegg bod angen i'w blaid sicrhau mwy o bwerau i Gymru, yn ogystal a gwledydd eraill yr undeb\nYn siarad yn gynharach yn y gynhadledd, dywedodd Nick Clegg y byddai mwy o bwerau i Gymru yn dilyn yr addewidion gafodd eu rhoi i'r Alban.\n"Mae'r hyn sy'n gywir i'r Alban yr un mor gywir i Gymru. Dan ein goruchwyliaeth ni, rhaid i ymreolaeth i Gymru fod yn realiti," meddai.\n"Mae gyda ni gyfle prin, cyfnod prin o gonsensws. Bydd mwy o bwerau, mwy o reolaeth a mwy o ryddid i bobl Glasgow a phobl yr Alban, fel y bydd i bobl Cymru, Gogledd Iwerddon a Lloegr."\nOnd yr her fwyaf o'u blaenau nawr yw ailddiffinio eu hunain, fel bod yr etholwyr yn hollol glir beth maen nhw'n sefyll drosto.


Prifysgol Aberystwyth -\t: Cefnogwyr a Rhieni\nI fyfyrwyr sy’n gadael cartref am y tro cyntaf, mae symud i’r Brifysgol yn gychwyn ar gyfnod newydd a chyffrous yn eu bywydau. Byddant yn symud i ffwrdd o gartref ac i amgylchedd newydd ble byddant yn dysgu llawer am eu pwnc astudio, ond hefyd am eu hunain, am eu potensial ac am eu dyheadau personol.\nI unrhyw un sy’n cefnogi myfyriwr newydd, gall yr amser hwn olygu newid yn y berthynas sydd gennych â hwy. Gall fod yn brofiad heriol wrth i’r myfyriwr ddod yn fwyfwy annibynnol ac yn llai dibynnol arnoch chi. Mae’n bwysig yn ystod y cyfnod hwn o newid i ganiatáu iddynt ddod o hyd i’w ffordd eu hunain yn y byd. Mae bod yn gymorth iddynt pan fônt eich angen yn hanfodol, ond mae hi hefyd yn bwysig gadael iddynt osod eu cyfyngiadau eu hunain ar eich perthynas newydd.\nBwriad yr adran hon o’r safle yw helpu rhieni a chefnogwyr yn ystod y cyfnod hwn o newid. Ceir rhagor o wybodaeth yng Cyngor i Rieni 2018, ar y dudalen i Rieni a Gwarcheidwaid, ac yn ein Cwestiynau Cyffredin.\nParatoi ar Gyfer y Brifysgol ac Ymgartrefu\nCostau Byw Arferol yn Aberystwyth\nPryderu am Fyfyrwyr?\nSut Mae Cael Gwybodaeth? (Cwestiynau Cyffredin)\nPryderu am Fyfyrwyr


Lleisiau Coll: Lansio prosiect cenedlaethol i ddysgu pam nad yw pobl yn pleidleisio Amser i glywed gan Gymru gyfan, meddai Cymdeithas Diwygio Etholiadol Cymru - RNIB - See differently\nLleisiau Coll: Lansio prosiect cenedlaethol i ddysgu pam nad yw pobl yn pleidleisio Amser i glywed gan Gymru gyfan, meddai Cymdeithas Diwygio Etholiadol Cymru\nHeddiw gwelir lansiad prosiect sy’n sbarduno sgwrs genedlaethol gyda phobl ledled Cymru am bleidleisio, rhwystrau rhag pleidleisio, gan ofyn i bobl nad ydyn nhw’n pleidleisio am eu barn am wleidyddiaeth.\nNonVoterQuestionnaireFINALCY.docx (Word, 18.52 KB)\nBydd ‘Lleisiau Coll’ yn darganfod sut mae pobl yn teimlo am wleidyddiaeth yng Nghymru a pham nad yw cynifer o bobl dal ddim yn pleidleisio.\nBydd y prosiect yn defnyddio amrywiaeth o ddulliau fel arolygon ar-lein, sgyrsiau mewn grwpiau ar-lein, grwpiau ffocws wyneb yn wyneb yn ogystal â siarad â phobl ar y stryd.\nMae sefydliad mwyaf blaenllaw Cymru dros ddemocratiaeth, Cymdeithas Diwygio Etholiadol Cymru wedi ymuno â’r Comisiwn Etholiadol, Undeb Cenedlaethol Myfyrwyr Cymru, Cymorth Cymru, Llamau, RNIB Cymru, ProMo-Cymru, Chwarae Teg, Llywodraeth Cymru, Cynulliad Cenedlaethol Cymru, WISERD, Cyngor ar Bopeth, Rhwydwaith Llywodraeth Agored Cymru a Chyngor Gwasanaethau Gwirfoddol Abertawe i weithio ar y prosiect hwn sy’n anelu at siarad â chynifer o bobl ag sy’n bosibl dros yr ychydig fisoedd nesaf. Caiff adroddiad ar ganfyddiadau’r prosiect ei gyhoeddi yn yr hydref.\nMae hyn yn cael ei gynnal yn y cyfnod cyn i Gymru dderbyn pwerau dros etholiadau yn ystod gwanwyn 2018 yn dilyn pasio Deddf Cymru yn gynharach eleni.\nMeddai Jess Blair, Cyfarwyddwr Cymdeithas Diwygio Etholiadol Cymru:\n“Rydyn ni’n byw mewn cyfnod o newid allweddol a fydd yn effeithio ar bob person yn y wlad.\n“Yn yr Etholiad Cyffredinol ym mis Mehefin, gwelwyd cynnydd o dri y cant yn nifer y bobl yng Nghymru wnaeth bleidleisio o’i gymharu â 2015, ac mae adroddiadau yn awgrymu bod hynny’n cynnwys nifer uchel o bobl ifanc. Ac eto, er gwaethaf y cynnydd hwn, does gan filoedd o bobl yn ein cymdeithas ddim llais mewn unrhyw benderfyniad mawr sy’n cael ei gwneud ynglŷn â’u bywydau, ac mae’n rhaid i ni ddarganfod pam.\n“Dyna pam mae Cymdeithas Diwygio Etholiadol Cymru a’n partneriaid wedi lansio ‘Lleisiau coll’ heddiw. Bydd y prosiect yn ymgysylltu'n uniongyrchol â phobl sydd wedi pleidleisio ambell waith neu sydd efallai erioed wedi pleidleisio yn eu bywydau fel y gallwn ddeall beth sydd angen ei wneud i wneud gwleidyddiaeth yn fwy perthnasol ac atyniadol. Bydd y wybodaeth a gesglir yn ein galluogi i ddod o hyd i ffordd o gael gwared â'r rhwystrau sy'n atal pobl rhag pleidleisio a sicrhau bod miloedd o leisiau coll yng Nghymru yn cael eu clywed.”\nYchwanegodd Dirprwy Lywydd Undeb Cenedlaethol Myfyrwyr Cymru, Carmen Smith:\n“Mae rhai pobl yn credu nad yw pobl ifanc a myfyrwyr yn ymddiddori mewn gwleidyddiaeth o gwbl, ond dydy hynny ddim yn wir. Y gwir yw bod y penderfyniadau mae gwleidyddion yn eu gwneud yn bwysig iawn i ni, ac rydyn ni am iddyn nhw wrando arnon ni. Roedd Refferendwm yr Undeb Ewropeaidd ac Etholiad Cyffredinol eleni yn profi hynny. Ein gweledigaeth ni ar gyfer Cymru yw gwlad sy’n deg, sy’n groesawgar ac sy’n gynhwysol, lle caiff barn pobl ifanc ei gwerthfawrogi gan y bobl sy’n gwneud penderfyniadau.\n“Rydyn ni am i’n pobl ifanc a’n myfyrwyr fod yn ddinasyddion gweithgar, ac i deimlo bod ganddyn nhw gyfraniad pwysig i’w wneud i gymdeithas. Dyna pam ein bod yn falch iawn o gael gweithio gyda Chymdeithas Diwygio Etholiadol Cymru a’u partneriaid ar brosiect ‘Lleisiau Coll’. O ganlyniad, gobeithio, bydd ganddon ni well ddealltwriaeth o sut y gallwn ni wneud y system wleidyddol yn fwy hygyrch ac atyniadol i’n pobl ifanc.”\nYn ôl Emma Sands, Rheolwr Materion Cyhoeddus RNIB Cymru:\n“Rydyn ni’n gwybod, bob tro y caiff etholiad ei gyhoeddi, bydd pobl ddall a rhannol ddall yn cysylltu â ni yn poeni ynglŷn â sut maen nhw’n mynd i bleidleisio. Mae llawer o bobl wedi troi at bleidleisio drwy’r post, ond yn aml, dydy hyn ddim yn hygyrch ar gyfer pleidlais gudd chwaith. Rydyn ni’n gwybod nad yw llawer o bobl yn hyderus i fynd i fwrw pleidlais gudd mewn gorsaf bleidleisio ond dydyn ni ddim yn gwybod a ydy hyn yn golygu ar y diwrnod, nad ydy pobl yn troi allan.\n“Mae hyn yn gyfle i holi pobl ledled Cymru am y rhwystrau rhag pleidleisio a sut y gallwn oresgyn hynny, ac rydyn ni’n falch iawn i fod yn gweithio ar y prosiect ‘Lleisiau Coll’. Rydyn ni wrth ein boddau yn cefnogi’r prosiect ac yn gobeithio y gallwn wella’r sefyllfa ar gyfer etholiadau yn y dyfodol.”


Excel adfer ffeil-sut i adfer ffeiliau Excel ar Windows/Mac\n> Adnoddau > adennill > sut i adfer ffeiliau Excel yn Windows/Mac\nSut i adfer ffeil Excel deleated?\nHelo, dileu yr rhai ffeiliau bwysig sydyn cyn rai dyddiau. Rwyf bellach bod ffeiliau excel. Awgrymwch sut gall yr adennill briodol neu sydd yn y meddalwedd gorau ar gyfer yr un... diolch.\nYn gyffredinol, byddai ydych chi'n dileu'r ffeil mynd i'r bin ailgylchu gyntaf os chi ddim defnyddio bysellau hwylus ar gyfer dileu parhaol neu wagio'r Bin Ailgylchu, ac mae'n hawdd iawn i ddod o hyd iddynt. Mae angen chi dim ond i agor y Bin Ailgylchu, canfod y ffeiliau Excel a cliciwch i'w hadfer.\nTra mae yna hefyd sefyllfa arall yr ydych wedi'u dileu yn y Excel ffeiliau dierectly gan "Shift + dileu" neu Gwagio'r Bin Ailgylchu ar ôl Roedd rydych chi wedi'u dileu ffeiliau. Ar hyn o bryd, mae angen meddalwedd adfer ffeil Excel fel ondershare Data Recovery neu Wondershare Data Recovery for Mac i'ch cynorthwyo i gyflawni adferiad.\nMae ddau adfer data yn cefnogi adfer ffeiliau Excel yn.xls a fformatau.xlsx, yn ogystal â dogfennau eraill megis Word, PowerPoint, testun, PDF, HEML, e-bost, archif, ac ati. Yn bwysicaf oll, maent yn ddiogel ac yn hawdd i'w defnyddio. Gallwch geisio y fersiwn treial am ddim isod i sganio eich ffeiliau Excel colli.\nPWYSIG: Peidiwch â lawrlwytho neu osod y rhaglen ar y ddisg a bod chi wedi colli eich data, ni waeth pa fath o ffeil Excel adfer meddalwedd rydych chi'n ei ddefnyddio.\nCynghorion ar gyfer pob colli data: Pan fydd colli ffeiliau pwysig, yn ceisio cadw y disg neu ddyfais gwreiddiol a stopio a rhoi unrhyw ddata newydd at y man lle collodd eich ffeiliau, ar gyfer y data newydd bydd disodli'r un colli a gwneud yn gallu adennill. Felly peidiwch â defnyddio y ddisg fwy unwaith y bydd data hanfodol a gollwyd.\nYma Gadewch inni geisio dod o hyd i ffeiliau Excel colli ffenestri ôl mewn camau. Os ydych yn ddefnyddiwr Mac, ewch i ganllaw Excel adfer, yn arbennig ar gyfer defnyddwyr Mac.\nCamau gael ffeiliau Excel offeryn adfer ffeil Excel yn ôl?\nPan fydd lansio adfer y data, yn eich arwain i'r modd adfer dewin, sy'n gadael i chi orffen y broses adfer drwy ateb dau gwestiwn syml. Neu gallwch swith y modd safonol, lle rydych chi'n cael dewisiadau adfer pedwar. Dim ond dewis yr un ydych yn hoffi ac yn symud ymlaen. Mae'r ddau ohonynt yn hawdd iawn.\nYn gyffredinol, argymhellir y dewin os ydych yn cyfrifiadurol i ddechreuwyr, a dewch i barhau ag ef.\nStep2. Gosod y math o ffeil Excel\nI adfer ffeiliau Excel, mae angen i chi ddewis "Dogfen" yma.\nStep3. Nodwch leoliad y ffeil\nMae adfer data hwn yn cefnogi adfer ffeil Excel o'r cyfrifiadur neu ddyfeisiau symudol. Hefyd, gallwch benderfynu lleoliad penodol i sganio eich ffeiliau Excel colli os cofiwch chi lle collodd eich ffeiliau Excel. Os na fyddwch, gallwch ddewis i sganio'r cyfrifiadur cyfan.\nWedyn yn galluogi y sgan dwfn a dechrau sganio. Gall sgan dwfn yn helpu i ddod o hyd i mwy o ffeiliau ydych yn colli am gyfnod eithaf hir neu'n colli oherwydd fformat. Gall eich sicrhau llwyddiant uwch o adfer ffeiliau Excel.\nStep5. Mae rhagolwg ac adfer excel ffeiliau\nAr ôl y sgan, ceir holl ddogfennau adenilladwy allan, gan gynnwys Word, PowerPoint, Excel, PDF, e-bost, HTML, ac ati. Dod o hyd i eich ffeiliau Excel colli, gallwch rhagolwg a gwirio yn y ffolder XLS a XLSX.\nTiwtorialau fideo o adfer ffeil excel


Cymru â’u bryd ar y Bencampwriaeth - North Wales Live\nCymru â’u bryd ar y Bencampwriaeth\nWEDI blwyddyn gyfan o ddathlu a gorfoleddu ar ôl i Gymru ennill Pencamp-wriaeth y Chwe Glad a’r Goron Driphlyg yn 2008, mae’r cyffro i gyd yn ailddechrau y penwythnos hwn gyda brwydr galed ym Murrayfield.\n15:26, 7 FEB 2009\nY Clwb Rygbi Rhyngwladol: Yr Alban v Cymru, S4C, yfory, isdeithlau Saesneg, English subtitles, www.s4c.co.uk/chwegwlad\nBydd criw’r Clwb Rygbi Rhyngwladol yn dilyn gornest y tîm cenedlaethol gan ddarlledu o’r Alban yfory ar ddiwrnod gêm gyntaf Cymru ym Mhencampwriaeth y Chwe Gwlad 2009.\nBydd y rhaglen a’r cyffro yn dechrau am 2.30pm, gyda’r gic gyntaf am 3pm, yng nghwmni’r cyflwynydd Gareth Roberts. Yn cadw cwmni iddo bydd Gareth Edwards a Derwyn Jones. Gyda buddugoliaeth y Gamp Lawn 2008 yn dal yn fyw yn y cof, bydd cefnogwyr Cymru’n gobeithio am ddechrau da i’r ymgyrch ym Murrayfield.\nOnd, ag yntau wedi bod yn rhan o angerdd a bwrlwm gêmau’r Bencampwriaeth ers sawl blwyddyn bellach, a yw Gareth Roberts yn meddwl y bydd Cymru yn gallu efelychu buddugoliaeth y llynedd?\n“Mae’r pwysau’n aruthrol ar y garfan, yn enwedig wrth gofio am Gamp Lawn 2005,” meddai Gareth, a ddaw’n wreiddiol o Benllech, Ynys Môn ond sydd wedi byw yn y brifddinas ers blynyddoedd bellach.\n“Y tymor canlynol aeth pob dim ar chwâl wrth i Gymru golli’r Bencampwriaeth a hefyd eu hyfforddwr, Mike Ruddock.\n“Ond, dwi ddim yn credu y bydd Warren Gatland, Shaun Edwards a Rob Howley yn caniatáu i bethau fynd o chwith y tro hwn.”\nYdi Gareth yn edrych ymlaen at berfformiad unrhyw chwaraewr yn benodol? “Yn bersonol, dwi’n edrych ymlaen at weld Gavin Henson yn dychwelyd i’r garfan. Wrth ei wylio dros gyfnod y Nadolig, ro’n i’n meddwl ei fod yn dangos agwedd ac ysbryd arbennig – roedd yn cymryd ei rygbi o ddifri’,” meddai Gareth, sydd wedi cyflwyno llu o raglenni ar S4C dros y blynyddoedd, o Ffalabalam i Wedi 6 cyn troi at fyd chwaraeon.\nEr bod Cymru wedi trechu Canada ac Awstralia yng nghyfres yr hydref, colli fu eu hanes yn erbyn De Affrica a Seland Newydd. Ond beth fydd tynged y tîm yng Nghaeredin yfory yn ôl Gareth?\n“Bydd ymweliad Cymru â Murrayfield yn anodd iawn. Rhaid cofio bod Yr Alban ar ei fyny ar hyn o bryd ac fe ddaethon nhw’n agos at guro De Affrica yng ngêmau’r hydref,” meddai.\n“Mae’r mewnwr, Mike Blair, yn chwaraewr ac arweinydd arbennig o dda a bydd yn ysu am y cyfle i siomi’r Cymry sy’n teithio i Gaeredin,” ychwanega.\nCewch ddilyn pob un o gêmau Cymru ym Mhencampwriaeth y Chwe Gwlad yn fyw ar S4C. Bydd Huw Llywelyn Davies a chyn-gapten Cymru, Gwyn Jones, yn cynnig sylwebaeth arbenigol ar yr holl chwarae a bydd Brynmor Williams yn dadansoddi pob cic, cais a sgarmes. Fe fydd Sarra Elgan wrth yr ystlys ym Murrayfield i dderbyn sylwadau’r chwaraewyr a’r hyfforddwyr ar ôl y gêm.\nl The wait is finally over. The first kick of the 2009 Six Nations Championship is upon us and S4C’s presentation team is ready to broadcast every Wales game of the campaign. Gareth Edwards and Derwyn Jones will join presenter Gareth Roberts for coverage of the Scotland game from Murrayfield tomorrow. The programme begins at 2.30pm with kick-off at 3pm.


Ffotograffiaeth | Gower College Swansea\nBwriad y cwrs Safon Uwch Ffotograffiaeth yw cyflwyno dysgwyr i faes creadigol ffotograffiaeth.\nByddwch yn datblygu dealltwriaeth o bortreadau lleoliad a dulliau arbrofol ffotograffiaeth. Yn ystod y cwrs, cewch fynediad i’n stiwdio i gynhyrchu delweddau o ansawdd uchel a’n hystafell dywyll draddodiadol ar gyfer argraffu du a gwyn.\nBydd profiad ymarferol ffotograffig yn cael ei ategu gan ddealltwriaeth o gymwysiadau technegol, gan gynnwys ffilm draddodiadol a ffotograffiaeth ddigidol.\nCBAC Celf a Dylunio (Ffotograffiaeth) / Achredwyd gan Lywodraeth Cymru\nBlwyddyn 1 (100% gwaith cwrs a dim arholiadau)\nUG Uned 1 – Ymholiad Creadigol Personol\nAsesiad nad yw’n arholiad\n40% o’r cymhwyster\nBlwyddyn 2 (100% gwaith cwrs a dim arholiadau)\nSafon Uwch Uned 2 – Ymchwiliad Personol\n36% o’r cymhwyster\nRhan un a dau: Gweithlyfr a Chanlyniad Terfynol.\nSafon Uwch Uned 3 – Aseiniad a Osodir yn Allanol\n24% o’r cymhwyster\nRhan un: Cyfnod Astudio Paratoadol\nRhan dau: Cyfnod 15 awr o Ffocws Parhaol (asesiad nad yw’n arholiad)\nBydd hanes ffotograffiaeth ac arferion ymarferwyr cyfoes yn ffurfio sylfaen i ddatblygu steil rhywun, sy’n gallu cynnwys celf ddogfennol, tirwedd, chwaraeon, ffasiwn a chelf gain i enwi dim ond ychydig o feysydd yn y pwnc hynod ddiddorol hwn.\nBydd gwaith terfynol y dysgwyr yn cael ei gyflwyno fel llyfr gwaith, ynghyd â darn olaf a fydd yn cynnwys detholiad o’r gwaith gweledol cryfaf.\nGwiriwyd Tachwedd 2019\nArgymhellir TGAU Celf neu Graffeg ond nid yw’n hanfodol.\nAddysgir y cwrs trwy weithdai ymarferol a darlithoedd ffurfiol, gan gynnwys sgiliau trin camera, ynghyd â defnyddio ystafell dywyll du a gwyn, stiwdio ffotograffig ac ystafell dywyll ddigidol.\nDisgwylir i ddysgwyr gynhyrchu llawer o’u gwaith cwrs y tu allan i’r dosbarth ar saethiadau lleoliad, ac ymgymryd â nifer o astudiaethau maes fel grŵp, gydag arddangosiadau ymarferol gan staff darlithio.\nAsesir y cwrs trwy feirniadaethau trwy gydol y cwrs, adolygiadau hanner tymor, asesiad mewnol ac asesiad allanol trwy’r corff arholi.\nY Diploma Sylfaen Celf a Dylunio yng Ngholeg Gŵyr Abertawe.\nGall ymgeiswyr llwyddiannus symud ymlaen i gyrsiau lefel sylfaen neu lefel gradd, neu efallai cael gwaith yn niwydiant y cyfryngau a’r diwydiant ffotograffig.\nRydym yn argymell eich bod yn cael camera DSLR 35mm ond nid yw hyn yn hanfodol. Mae costau eraill yn cynnwys argraffu’ch delweddau a’ch gweithlyfrau. Yn ystod y cwrs, cewch gyfle i gymryd rhan mewn teithiau gwaith maes.\nMae ffi stiwdio £25 ar gyfer y cwrs hwn.


Genesis 27 (BWM) - Bible Society\nGenesis 27 BWM\n1A bu, wedi heneiddio o Isaac, a thywyllu ei lygaid fel na welai, alw ohono ef Esau ei fab hynaf, a dywedyd wrtho, Fy mab. Yntau a ddywedodd wrtho ef, Wele fi. 2Ac efe a ddywedodd, Wele, mi a heneiddiais yn awr, ac nis gwn ddydd fy marwolaeth. 3Ac yn awr cymer, atolwg, dy offer, dy gawell saethau, a'th fwa, a dos allan i'r maes, a hela i mi helfa. 4A gwna i mi flasusfwyd o'r fath a garaf, a dwg i mi, fel y bwytawyf; fel y'th fendithio fy enaid cyn fy marw. 5A Rebeca a glybu pan ddywedodd Isaac wrth Esau ei fab: ac Esau a aeth i'r maes, i hela helfa i'w dwyn.\n6A Rebeca a lefarodd wrth Jacob ei mab, gan ddywedyd, Wele, clywais dy dad yn llefaru wrth Esau dy frawd, gan ddywedyd, 7Dwg i mi helfa, a gwna i mi flasusfwyd, fel y bwytawyf, ac y'th fendithiwyf gerbron yr ARGLWYDD cyn fy marw. 8Ond yn awr, fy mab, gwrando ar fy llais i, am yr hyn a orchmynnaf i ti. 9Dos yn awr i'r praidd, a chymer i mi oddi yno ddau fyn gafr da; a mi a'u gwnaf hwynt yn fwyd blasus i'th dad, o'r fath a gâr efe. 10A thi a'u dygi i'th dad, fel y bwytao, ac y'th fendithio cyn ei farw. 11A dywedodd Jacob wrth Rebeca ei fam, Wele Esau fy mrawd yn ŵr blewog, a minnau yn ŵr llyfn: 12Fy nhad, ond odid, a'm teimla; yna y byddaf yn ei olwg ef fel twyllwr; ac a ddygaf arnaf felltith, ac nid bendith. 13A'i fam a ddywedodd wrtho, Arnaf fi y byddo dy felltith, fy mab, yn unig gwrando ar fy llais; dos a dwg i mi. 14Ac efe a aeth, ac a gymerth y mynnod, ac a'u dygodd at ei fam: a'i fam a wnaeth fwyd blasus o'r fath a garai ei dad ef. 15Rebeca hefyd a gymerodd hoff wisgoedd Esau ei mab hynaf, y rhai oedd gyda hi yn tŷ, ac a wisgodd Jacob ei mab ieuangaf. 16A gwisgodd hefyd grwyn y mynnod geifr am ei ddwylo ef, ac am lyfndra ei wddf ef: 17Ac a roddes y bwyd blasus, a'r bara a arlwyasai hi, yn llaw Jacob ei mab.\n18Ac efe a ddaeth at ei dad, ac a ddywedodd, Fy nhad. Yntau a ddywedodd, Wele fi: pwy wyt ti, fy mab? 19A dywedodd Jacob wrth ei dad, Myfi yw Esau dy gyntaf-anedig: gwneuthum fel y dywedaist wrthyf: cyfod, atolwg, eistedd, a bwyta o'm helfa, fel y'm bendithio dy enaid. 20Ac Isaac a ddywedodd wrth ei fab, Pa fodd, fy mab, y cefaist mor fuan â hyn? Yntau a ddywedodd, Am i'r ARGLWYDD dy DDUW beri iddo ddigwyddo o'm blaen. 21A dywedodd Isaac wrth Jacob, Tyred yn nes yn awr, fel y'th deimlwyf, fy mab; ai tydi yw fy mab Esau, ai nad e. 22A nesaodd Jacob at Isaac ei dad: yntau a'i teimlodd; ac a ddywedodd, Y llais yw llais Jacob; a'r dwylo, dwylo Esau ydynt. 23Ac nid adnabu efe ef, am fod ei ddwylo fel dwylo ei frawd Esau, yn flewog: felly efe a'i bendithiodd ef. 24Dywedodd hefyd, Ai ti yw fy mab Esau? Yntau a ddywedodd, Myfi yw. 25Ac efe a ddywedodd, Dwg yn nes ataf fi, a mi a fwytâf o helfa fy mab, fel y'th fendithio fy enaid. Yna y dug ato ef, ac efe a fwytaodd: dug iddo win hefyd ac efe a yfodd. 26Yna y dywedodd Isaac ei dad wrtho ef, Tyred yn nes yn awr, a chusana fi, fy mab. 27Yna y daeth efe yn nes, ac a'i cusanodd ef; ac a aroglodd arogl ei wisgoedd ef, ac a'i bendithiodd ef, ac a ddywedodd, Wele arogl fy mab fel arogl maes, yr hwn a fendithiodd yr ARGLWYDD. 28A rhodded DUW i ti o wlith y nefoedd, ac o fraster y ddaear, ac amldra o ŷd a gwin: 29Gwasanaethed pobloedd dydi, ac ymgrymed cenhedloedd i ti: bydd di arglwydd ar dy frodyr, ac ymgrymed meibion dy fam i ti: melltigedig fyddo a'th felltithio, a bendigedig a'th fendithio.\n30A bu, pan ddarfu i Isaac fendithio Jacob, ac i Jacob yn brin fyned allan o ŵydd Isaac ei dad, yna Esau ei frawd a ddaeth o'i hela. 31Ac yntau hefyd a wnaeth fwyd blasus, ac a'i dug at ei dad; ac a ddywedodd wrth ei dad, Cyfoded fy nhad, a bwytaed o helfa ei fab, fel y'm bendithio dy enaid. 32Ac Isaac ei dad a ddywedodd wrtho, Pwy wyt ti? Yntau a ddywedodd, Myfi yw dy fab, dy gyntaf-anedig Esau. 33Ac Isaac a ddychrynodd â dychryn mawr iawn, ac a ddywedodd, Pwy? pa le mae yr hwn a heliodd helfa, ac a'i dug i mi, a mi a fwyteais o'r cwbl cyn dy ddyfod, ac a'i bendithiais ef? bendigedig hefyd fydd efe. 34Pan glybu Esau eiriau ei dad, efe a waeddodd â gwaedd fawr a chwerw iawn, ac a ddywedodd wrth ei dad, Bendithia fi, ie finnau, fy nhad. 35Ac efe a ddywedodd, Dy frawd a ddaeth mewn twyll, ac a ddug dy fendith di. 36Dywedodd yntau, Onid iawn y gelwir ei enw ef Jacob? canys efe a'm disodlodd i ddwy waith bellach: dug fy ngenedigaeth-fraint; ac wele, yn awr efe a ddygodd fy mendith: dywedodd hefyd, Oni chedwaist gyda thi fendith i minnau? 37Ac Isaac a atebodd, ac a ddywedodd wrth Esau, Wele, mi a'i gwneuthum ef yn arglwydd i ti, a rhoddais ei holl frodyr yn weision iddo ef; ag ŷd a gwin y cynheliais ef: a pheth a wnaf i tithau, fy mab, weithian? 38Ac Esau a ddywedodd wrth ei dad, Ai un fendith sydd gennyt, fy nhad? bendithia finnau, finnau hefyd, fy nhad. Felly Esau a ddyrchafodd ei lef, ac a wylodd. 39Yna yr atebodd Isaac ei dad, ac a ddywedodd wrtho, Wele, ym mraster y ddaear y bydd dy breswylfod, ac ymysg gwlith y nefoedd oddi uchod; 40Wrth dy gleddyf hefyd y byddi fyw, a'th frawd a wasanaethi: ond bydd amser pan feistrolech di, ac y torrech ei iau ef oddi am dy wddf.\n41Ac Esau a gasaodd Jacob, am y fendith â'r hon y bendithiasai ei dad ef: ac Esau a ddywedodd yn ei galon, Nesáu y mae dyddiau galar fy nhad; yna lladdaf Jacob fy mrawd. 42A mynegwyd i Rebeca eiriau Esau ei mab hynaf. Hithau a anfonodd, ac a alwodd am Jacob ei mab ieuangaf, ac a ddywedodd wrtho, Wele, Esau dy frawd sydd yn ymgysuro o'th blegid di, ar fedr dy ladd di. 43Ond yn awr, fy mab, gwrando ar fy llais: cyfod, ffo at Laban fy mrawd, i Haran; 44Ac aros gydag ef ychydig ddyddiau, hyd oni chilio llid dy frawd; 45Hyd oni chilio digofaint dy frawd oddi wrthyt, ac anghofio ohono ef yr hyn a wnaethost iddo: yna yr anfonaf ac y'th gyrchaf oddi yno. Paham y byddwn yn amddifad ohonoch eich dau mewn un dydd? 46Dywedodd Rebeca hefyd wrth Isaac, Blinais ar fy einioes oherwydd merched Heth: os cymer Jacob wraig o ferched Heth, fel y rhai hyn o ferched y wlad, i ba beth y chwenychwn fy einioes?


Rebecca Williams | Rebecca Williams – Llais y Llysgennad\nDod yn wreiddiol: Tonypandy, Rhondda\nYsgol/Coleg: Ysgol Gyfun Cymer\nCwrs prifysgol: Rheolaeth Busnes\nPam dewis astudio’r pwnc gradd: Rydw i wedi bod yn gweithio rhan amser am rai blynyddoedd nawr ac roeddwn i yn awyddus i ddysgu sut i greu busnes llwyddiannus a sut i ysgogi unigolion yn y lle gwaith.\nPam dewis astudio yn y Gymraeg: Ar ôl derbyn fy addysg trwy gyfrwng y Gymraeg roedd yn bwysig i mi sicrhau fy mod yn parhau i ddefnyddio fy iaith ar ôl ysgol. Pan glywais fod opsiwn o wneud rhai modiwlau Rheolaeth Busnes trwy’r Gymraeg doedd dim petruster!\nBeth yw’r peth gorau am astudio cwrs trwy’r Gymraeg: Mae cymaint o bethau da sydd yn dod o astudio trwy’r Gymraeg! Y bobl rydych yn cwrdd, y cyfleoedd a’r darlithoedd i sôn am rai. Mae’r darlithoedd Cymraeg yn llai o ran maint sy’n well gen i o gymharu â’r darlithoedd o 30 neu fwy o bobl. Mae’r darlithwyr mor hyfryd a chefnogol. Cyn i mi ddechrau’r brifysgol doeddwn i ddim yn gwybod am yr holl gyfleoedd oedd yn ar gael trwy astudio gradd yn y Gymraeg. Teithiau, ysgoloriaethau a’r cyfle i fod yn llysgennad. Hefyd os nad ydych yn hollol hyderus gyda’r iaith Gymraeg does dim angen poeni oherwydd mae gennych yr opsiwn i gyflwyno eich aseiniadau yn ddwyieithog, ac os nad ydych yn hyderus gyda’ch gramadeg, fel fi, mae’r darlithwyr yn hael ac yn gefnogol iawn.\nUnrhyw gyngor i ddarpar fyfyrwyr sy’n poeni am astudio trwy’r Gymraeg: Peidiwch â phoeni! Mae cymaint o gefnogaeth i fyfyrwyr sy’n astudio trwy’r Gymraeg. Roeddwn i yn bryderus cyn astudio trwy’r Gymraeg ond pan ddechreuais y darlithoedd roeddwn i yn siŵr fy mod i wedi gwneud y dewis cywir. Mae’r darlithwyr yn gefnogol iawn gyda myfyrwyr sydd yn ansicr gyda’r iaith ac maen nhw’n fwy na hapus i siarad ‘Wenglish’. Mae modd cyflwyno eich gwaith yn ddwyieithog sydd yn gwneud i nifer o fyfyrwyr deimlo yn well am astudio modiwlau trwy’r Gymraeg. Hefyd mae’n edrych yn wych ar eich CV ac yn eich gwneud chi’n gyflogadwy nid dim ond yng Nghymru ond ar draws y byd.\nA fyddech chi’n annog eraill i ymgeisio am ysgoloriaeth y Coleg Cymraeg: Wrth gwrs! Derbyniais i’r Ysgoloriaeth Cymhelliant. Pan rydych yn fyfyriwr mae arian yn brin iawn felly mae unrhyw gymorth ariannol yn fonws!\nPam ymgeisio i fod yn llysgennad: Rydw i’n cofio pan ddaeth llysgennad i gyfweld â ni yn y chweched dosbarth a sut wnaeth hi ysgogi nifer o fyfyrwyr yn fy mlwyddyn i astudio trwy gyfrwng y Gymraeg. Roeddwn i yn gwybod wedyn roeddwn i eisiau ysgogi pobl ifanc Cymru i ddefnyddio eu hiaith nhw.\nBeth da chi’n fwynhau fwyaf am fod mewn prifysgol yng Nghymru: Rydw i yn mwynhau astudio mewn prifysgol yng Nghymru oherwydd y cyfleoedd sydd ar gael, nid dim ond trwy’r iaith ond trwy’r brifysgol fel cwrdd â chyflogwyr a’r cyfleoedd gwirfoddoli. Mae cymaint o bobl gwahanol yn dod i’r brifysgol o wledydd gwahanol, dydych chi ddim yn colli allan trwy beidio â symud i wlad arall. Hefyd arhosais i yn agos i gartref oherwydd roeddwn i eisiau cadw fy swydd rhan amser.\nDiddordebau hamdden: Rydw i’n mwynhau cadw’n heini trwy fynd i’r gym a nofio. Hefyd rydw i’n mwynhau cymdeithasu gyda fy ffrindiau.\nHoff bethau: Mynd ar wyliau ac ymlacio.\nCas bethau: Chwaraeon ar y teledu, ar wahân i rygbi wrth gwrs.


“Dim arwydd o chwyldro yn golygu dinistr i’r blaned” – Gareth Miles – Golwg360\n“Dim arwydd o chwyldro yn golygu dinistr i’r blaned” – Gareth Miles\n7 Tachwedd 2017 am 12:47\nA hithau’n gan mlynedd ers Chwyldro Comiwnyddol Rwsia, mae chwyldro tebyg yng Nghymru o hyd yn freuddwyd pell, yn ôl awdur a Marcsydd.\nEr bod Gareth Miles – un o sylfaenwyr Cymdeithas yr Iaith Gymraeg – yn arddel syniadau Comiwnyddol ac yn aelod o Blaid Gomiwnyddol Cymru, mae’n cydnabod nad oes “arwydd o chwyldro” yn ei famwlad.\nY broblem, meddai, yw bod “cyfalafiaeth yn hynod wydn” a bod y drefn wedi llwyddo i “wrthwynebu a threchu” mudiadau’r chwith sosialaidd.\nOnd, a chyfalafiaeth yn symud “o argyfwng i argyfwng” mae’r Marcsydd yn rhagweld “dinistr llwyr i’r blaned” os na ddaw’r chwyldro Comiwnyddol.\nDim arwydd o chwyldro yng Nghymru\n“Does dim llawer o arwydd bod o’n mynd i ddigwydd yng Nghymru nac oes,” meddai wrth golwg360. “Hynny ydi, mae gyda chi… bleidiau sydd eisiau gwella’r drefn gyfalafol. Does dim arwydd o chwyldro.\n“Yr hyn dw i’n credu ydy, beth sydd am wynebu dynoliaeth – ac mae’n rhaid fi feddwl am hyn yn nhermau’r byd-eang – unai sosialaeth, neu farbariaeth, neu ddinistr llwyr i’r blaned.\n“Mae’n wirioneddol bosib bydd diwedd y byd yn digwydd trwy ryfel, neu trwy gamddefnyddio natur a’r amgylchedd.\n“O ddifri, mi faswn i’n meddwl os nad ydi [Comiwnyddiaeth] yn llwyddo, rydan ni’n mynd i gael ein rheoli gan bobol fel Donald Trump a Theresa May a phobol felly. Dw i’n credu ein bod ni wedi cyrraedd safle dwys argyfyngus yn hanes dynoliaeth.”


Mae Llywodraeth y DU am i bob rhan o'r DU ffynnu yn sgil ymadael â'r Undeb Ewropeaidd - GOV.UK\nMae Llywodraeth y DU am i bob rhan o'r DU ffynnu yn sgil ymadael â'r Undeb Ewropeaidd\nYsgrifennydd Gwladol Cymru Alun Cairns yn ysgrifennu yn y Western Mail.\nPublished 4 Medi 2017\nSwyddfa Ysgrifennydd Gwladol Cymru a The Rt Hon Alun Cairns MP\nUgain mlynedd yn ôl, pleidleisiodd pobl Cymru dros greu Cynulliad Cenedlaethol ac i roi cyfrifoldeb dros ystod o bwerau i’r ddeddfwrfa honno.\nWrth inni baratoi i nodi pen-blwydd y garreg filltir gyfansoddiadol honno, rydym nawr yn rhan o genhadaeth hanesyddol arall pan fydd y DU yn ymadael â’r Undeb Ewropeaidd ac yn dechrau ar y broses o ddod ag ystod o bwerau newydd yn ôl o Frwsel i’r DU.\nBydd y Bil Ymadael â’r UE yn ôl gerbron y Senedd unwaith eto yn hwyrach ymlaen yr wythnos hon ar gyfer ail ddarlleniad. Lluniwyd y Bil gyda’r nod o sicrhau bod y DU yn ymadael â’r UE gyda chymaint â phosibl o sicrwydd, parhad a rheolaeth o’r diwrnod cyntaf un.\nMae’r Bil hefyd yn ymwneud â chefnogi ein heconomi drwy ddarparu eglurder i fusnesau ynghylch ein dull a’r math o reoliadau y bydd yn rhaid iddynt weithio o’u mewn yn y dyfodol.\nAc mae llawer iawn o dir cyffredin rhwng Llywodraeth y DU a Llywodraeth Cymru yng nghyd-destun y Bil.\nMae’r ddwy lywodraeth yn gytûn y bydd yn rhaid cael dull ar lefel y DU gyfan mewn rhai meysydd penodol os ydym am gadw’r manteision sydd ynghlwm â marchnad fewnol y DU. Rydym hefyd yn cytuno y dylai rhai pwerau sydd wedi bod yn nwylo Brwsel gael eu trosglwyddo i Gaerdydd.\nAc mae bargeinion dinesig wedi dangos nad oes yn rhaid cyfyngu datganoli i Fae Caerdydd, mae hefyd yn bosibl datganoli pwerau i gymunedau lleol.\nMae’n bwysig cydnabod bod holl genhedloedd y Deyrnas Unedig yn cael eu cynrychioli yn nhrafodaethau’r cabinet gan Ysgrifennydd Gwladol penodol bob cenedl. Rwy’n ymfalchïo yn y ffaith mai fi yw llais Cymru, gan ystyried yn ofalus beth yw gofynion ein diwydiant a’n heconomi sy’n tyfu ochr yn ochr â gwleidyddion eraill sydd, ar adegau, â barn wahanol.\nMae gan Lywodraeth y DU hanes da o ddatganoli pwerau i Gymru. Ym mis Ebrill y flwyddyn nesaf, bydd Deddf Cymru yn rhoi pwerau ychwanegol i’r Cynulliad dros drafnidiaeth, ynni, trefniadau etholiadol a chyfraddau treth incwm.\nByddwn yn cynnal ein hanes da o ran datganoli nid yn unig yng Nghymru, ond hefyd yn yr Alban, Gogledd Iwerddon a dinasoedd a rhanbarthau ledled y DU gyfan.\nOnd nid yw o fudd i neb i gael bylchau yn y gyfraith pan fydd y DU yn ymadael â’r UE. Nid yw o fudd i neb chwaith i greu rhwystrau neu gostau newydd o fewn y DU wrth inni ymadael â’r UE. Mae hyn yn golygu y bydd angen dull gweithredu cyffredin ar lefel y DU yng nghyswllt nifer o feysydd.\nEr enghraifft, ni fyddai’n gwneud synnwyr pe bai cynhyrchydd bwyd sydd wedi’i leoli yng Nghymru yn gorfod argraffu labeli gwahanol er mwyn gwerthu ei gynnyrch yn Lloegr oherwydd rheoliadau gwahanol. Nid yn unig y byddai hyn yn niweidio masnachu o fewn y DU, gallai hefyd ein gwneud yn lle llai deniadol o ran taro bargeinion masnach gyda gwledydd eraill.\nFelly, heddiw, bydd Damian Green, y Prif Ysgrifennydd Gwladol a minnau yn cyfarfod â Carwyn Jones i drafod fframweithiau ar gyfer marchnad y DU. Byddaf hefyd yn cadeirio’r cyntaf o gyfarfodydd rheolaidd â’n Panel Gweithredu Arbenigol ar gyfer Cymru er mwyn helpu i sicrhau y bydd y broses o ymadael â’r UE yn mynd rhagddi’n drefnus ac yn ddidrafferth yng Nghymru.\nWrth i ni gymryd rheolaeth yn ôl gan yr UE, rydym am sicrhau bod gan bobl y DU fwy o rym a llais nag erioed o’r blaen. Gydol y broses hon, bydd pob penderfyniad y mae Llywodraeth Cymru neu’r Cynulliad yn ei wneud yn cael ei gadw’n ddiogel. Wrth i’r trafodaethau fynd rhagddynt, rydym yn disgwyl y bydd mwy o bwerau yn llifo o Frwsel i Fae Caerdydd. Mae hyn yn hollol groes i fachu grym ac mae hawliadau o’r fath ar ran rhai gwleidyddion yn galw am graffu gwirioneddol.\nRydym wedi nodi’n glir mai trefniant dros dro yw dod â phwerau o Frwsel yn ôl i San Steffan er mwyn hwyluso trafodaethau manwl rhwng y ddwy lywodraeth yng Nghymru ynghylch y meysydd hynny y bydd angen i ni barhau i weithio arnynt gyda’n gilydd, gyda fframweithiau rheolau cyffredin, a meysydd sydd ddim yn galw am ddull cyffredin y gellir eu datganoli’n syth i Fae Caerdydd.\nMae Llywodraeth y DU am i bob rhan o’r DU ffynnu yn sgil ymadael â’r Undeb Ewropeaidd. Mae potensial pob cornel o Gymru yn hanfodol bwysig i mi a Llywodraeth y DU wrth i ni ymadael a’r UE.\nMae ymadael â’r UE yn cynnig cyfle gwirioneddol i ni nawr greu rôl newydd i’r DU yn y byd. Mae hyn yn galw am ymagwedd gadarnhaol a chyfrifol gan swyddogion y llywodraeth. Gweithio gyda’n gilydd yw’r nod i sicrhau’r fargen orau i Gymru a’r DU i gyd.\nYn sicr, rydym mewn cyfnod o newid mawr, felly mae’n bwysicach fyth ein bod yn rhoi sicrwydd i fusnesau a diwydiannau sy’n creu ac yn cynnal swyddi ledled Cymru. Ond mae cyfleoedd gwirioneddol hefyd yng nghanol y newid, tebyg i’r cytundebau a gyhoeddwyd gan y Prif Weinidog yn Japan yr wythnos ddiwethaf.\nYr hyn y mae Damian Green a minnau’n ei wneud heddiw drwy gyfarfod â Phrif Weinidog Cymru wyneb yn wyneb yng Nghaerdydd a dod â phobl o fyd diwydiant yng Nghymru at ei gilydd yw dangos y bydd Llywodraeth y DU yn gwrando ac yn gweithredu er lles gorau economi Cymru.\nRwyf yn hyderus y byddwn yn llwyddo i wneud gwir gynnydd yn ystod ein cyfarfodydd yng Nghaerdydd heddiw a, gyda’n gilydd, gallwn sicrhau y bydd Brexit yn llwyddiant i Gymru ac i’r DU.\nSettled status for EU citizens and their families\nUK nationals in the EU: essential information\nPress release - 16 August 2018\nPress release - 14 August 2018\nForeign Secretary to discuss Brexit with 4 European allies\nNews story - 13 August 2018\nProgramme: EU-UK Article 50 negotiations Brussels, 16 to 17 August 2018\nDepartment for Exiting the European Union: spend over £25,000, June 2018\nDepartment for Exiting the European Union: trade union facility time April 2017- March 2018\n23 Gorffennaf 2018


Treth y Cyngor: Fframwaith Bilio, Casglu ac Adennill - Powys\nTreth y Cyngor: Fframwaith Bilio, Casglu ac Adennill\nMae'r fframwaith hwn yn cwmpasu casglu treth y cyngor ac ardrethi busnes.\nEin dyletswydd i gasglu ac adennill ... Cyngor Sir Powys:\nMae'n ddyletswydd gyfreithiol arno i sicrhau y caiff pob swm sy'n ddyledus i'r Cyngor ei bilio, ei gasglu a'i adennill yn gost-effeithiol;\nMae'n ystyried bod cyfrifoldeb ar bobl i dalu.\nMae Cyngor Sir Powys yn credu mewn ceisio adennill pob math o ddyled. Bydd Powys yn ymdrechu i sicrhau ei bod yn gwneud hyn mewn modd sy'n deg ac yn gyson i bawb. Mae'r Cyngor hefyd yn awyddus i sicrhau bod yr holl weithgareddau sy'n ymwneud ag adennill dyledion yn dryloyw ac fel rhan o'r ymrwymiad hwn lluniwyd y fframwaith hwn.\nMae Cyngor Sir Powys yn cydnabod nad yw pobl yn talu eu dyledion am amryw o resymau:\nMae rhai pobl yn cael anhawster gwirioneddol i dalu eu taliadau ac mae angen cyngor a chymorth arnynt i reoli'u cyllideb;\nMae rhai pobl yn dewis oedi, neu beidio â thalu eu dyledion, yn fwriadol;\nNid yw rhai pobl yn cael y budd-daliadau a'r gostyngiadau y mae ganddynt hawl iddynt;\nMae rhai pobl yn mynd drwy anawsterau personol sy'n arwain at broblemau tymor byr wrth dalu eu dyledion.\nEin cenhadaeth ...\nCyflwyno'r bil cywir i'r person/busnes cywir yn yr eiddo cywir ar yr adeg gywir;\nCymryd camau priodol i adennill cymaint o dyledion â phosibl;\nCynyddu'r nifer sy'n manteisio ar y dreth y cyngor.\nMae'r fframwaith hwn yn cydategu Cynllun Corfforaethol Powys Yn Un drwy gynnig y canlynol i'r cwsmer:\nRhoi gwybod i bobl am eu hawl i gael Eithriadau a Gostyngiadau o ran talu Treth y Cyngor\nHysbysu busnesau o'u hawl i gael Rhyddhad Ardrethi Busnesau Bach, Rhyddhad Elusennol a Rhyddhad Caledi.\nParodrwydd i weithio gyda chwsmeriaid pan fyddant yn profi anawsterau gwirioneddol.\nGwneud trefniadau i rannu'r ad-daliad dros gyfnod hirach mewn amgylchiadau gwirioneddol anodd.\nParodrwydd i geisio am bob cymorth trwy'r system fudd-daliadau er mwyn darganfod a oes hawl i ostyngiad yn nhreth y cyngor a budd-dal tai.\nAd-dalu credydau Treth y Cyngor ac Ardrethi Busnes yn brydlon.\nRhaglen adennill gadarn ar gyfer dyledwyr y mae'n ymddangos eu bod yn oedi'n fwriadol, neu'n gwrthod talu dyled sy'n ddyledus.\nPan fydd pobl yn mynd i ôl-ddyledion, byddwn yn ...\nAnnog cwsmeriaid i gysylltu â'r Cyngor ar unwaith pan fydd yn dod i'r amlwg y gallai fod problemau wrth dalu eu biliau.\nYstyried trefniadau talu sy'n adlewyrchu'r gallu i dalu yn ogystal â lefel y ddyled sy'n ddyledus.\nAr brydiau, gan dibynnu ar y pwynt cyswllt gyda'r gwsmer, sicrhau'r ddyled cyn gwneud unrhyw drefniadau i ad-dalu'r ddyled.\nSicrhau bod y cwsmer yn derbyn yr holl fudd-daliadau y maen ganddo hawl iddynt pan fydd hynny'n briodol, a chynghori cwsmeriaid yn unol â hynny, gan weithio gyda'r tîm cyngor ar arian a Chyngor ar Bopeth. (C.A.B.)\nGall y cwsmer ddisgwyl ...\nBil cychwynnol sy'n nodi'n glir y wybodaeth ac yn manylu:\nAm beth mae'r bil\nSut i gysylltu â'r Cyngor\nTalu Treth y Cyngor ac Ardrethi Busnes\nYm Mhowys rydym wedi ceisio gwneud talu eich biliau mor hawdd â phosibl. Mae Powys yn cynnig amrywiaeth o ddulliau cyfleus, sy'n cynnwys:\nTalu â Cherdyn Debyd/Credyd\nDros y Rhyngrwyd (http://payments.Powys.gov.uk)\nDros y ffôn drwy rif awtomataidd (03300 889 578)\nTaliadau ag arian parod - mewn mannau Gwasanaethau Cwsmer sy'n cynnig y cyfleuster hwn\nTalu â siec - mewn mannau Gwasanaethau Cwsmer sy'n cynnig y cyfleuster hwn, neu drwy'r post.\nTalu mewn Swyddfa Bost neu man PayPoint - drwy gan ddefnyddio god bar talu.\nPa bynnag ddull y mae'r cwsmer yn ei ddewis, rhaid i 'r taliad gyrraedd y Cyngor erbyn y dyddiad dyledus, sef yr 21ain o bob mis (Mae taliadau trwy ddebyd uniongyrchol yn cynnwys dewis o 5 o ddyddiadau talu, sef y 5ed, 11eg, 21ain, 25ain neu 30ain).\nMae'r Cyngor yn mynd ati i annog pobl i gysylltu ar unwaith os ydynt yn cael trafferth talu eu biliau.\nPan nad yw Cwsmeriaid yn talu\nMae Cyngor Sir Powys yn credu mewn mynd ar drywydd adennill pob math o ddyled, ond yn ymdrechu i sicrhau ei bod yn gwneud hyn mewn modd sy'n deg ac yn gyson i bawb.\nOs oes problem wirioneddol yn wynebu'r cwsmer bydd Powys yn ymgysylltu ac yn trefnu ffordd briodol ymlaen. Fodd bynnag, bydd cwsmeriaid sy'n oedi'n fwriadol, yn methu â gwneud taliadau, neu'n peidio â chadw at drefniadau y cytunwyd arnynt, yn destun gweithdrefn adennill gadarn fel y nodir yn y ddogfen hon.\nTaliadau Hwyr - Busnesau\nDan Ddeddf Talu Dyledion Masnachol yn Hwyr (Llog) 1998, mae'r Cyngor yn gallu codi llog ar daliadau hwyr pan fo'r ddwy ochr yn gweithredu fel busnesau. Codir llog 30 diwrnod ar ôl dyddiad yr anfoneb ar y gyfradd o 8%. Mae Cyngor Sir Powys yn cadw'r hawl i godi llog yn unol â'r uchod.\nGwneud Trefniant ar gyfer y Talu: pan fydd cwsmer yn wirioneddol frwydro i gyflawni ei ymrwymiad, bydd y Cyngor yn ystyried gwneud trefniant er mwyn galluogi'r ddyled i gael ei had-dalu'n llawn, o fewn terfynau amser y cytunwyd arnynt. O ran Trefniadau Cyn-wŷs ein nod yw casglu arian erbyn 31ain Mawrth yn y flwyddyn ariannol, ond mae'r Cyngor yn sylweddoli efallai na fydd modd cyflawni hyn ym mhob achos.\nBydd y Cyngor yn ystyried y wybodaeth hon ac yn ogystal â hynny, bydd yn ystyried:\nSymiau a argymhellir gan yr Adran Gwaith a Phensiynau.\nSymiau didynnu statudol mewn perthynas ag atafaelu enillion.\nBeth fyddai'n swm rhesymol, o ystyried incwm gweddilliol.\nLles cwsmeriaid ac aelodau Grwpiau Agored i Niwed\nMae'n ofynnol i Gyngor Sir Powys geisio adennill pob math o ddyled ac yn ymdrechu i ddefnyddio dull teg a chyson o ymdrin â phob cwsmer, beth bynnag fo'i oedran, ei ryw, ei amgylchiadau personol ac ati.\nYn ystod amrywiol ffurfiau o gyswllt, gan gynnwys galwadau ffôn a chyfathrebu ysgrifenedig, a dderbyniwyd naill ai'n uniongyrchol gan y cwsmer neu gan Sefydliad 3ydd Parti sy'n gweithio ar ran y cwsmer, bydd y Cyngor yn ceisio darganfod a yw'r cwsmer neu ei bartner yn perthyn i unrhyw un o'r categorïau a allai ystyried y cwsmer yn berson agored i niwed.\nNid yw bod yn agored i niwed yn eithrio unigolyn rhag bod yn atebol am dalu'r symiau y mae'n rhwymedigaeth gyfreithiol arno eu talu. Ond mae'n helpu'r Cyngor i benderfynu ar y ffordd fwyaf priodol o gyfathrebu â'r cwsmer tra'n ceisio adennill yr arian sy'n ddyledus.\nPan fydd y Cyngor yn penderfynu bod cwsmer yn berson sy'n agored i niwed, bydd yn penderfynu ar y ffordd orau o fynd ati i gasglu'r arian sy'n weddill. Bydd y Cyngor yn ymdrechu i wneud popeth o fewn ei allu i helpu'r cwsmer i drefnu ffordd ymlaen. Efallai mai gwahodd y cwsmer am gyfweliad personol, neu ymweld ag ef yn ei gartref fydd hyn, er mwyn darganfod a oes unigolyn wedi'i benodi/ei phenodi y gall y cyngor ddelio'n uniongyrchol ag ef neu hi, neu a oes modd trefnu cyfeiriad "yng-ngofal" iddo anfon gohebiaeth ato.\nEr nad yw'n hollgynhwysol, mae'r Cyngor yn ystyried y canlynol yn enghreifftiau o aelodau grŵp agored i niwed:\nHŷn - ymddengys fod y cwsmer dros 70 oed a bod modd iddo/iddi ddrysu'n hawdd gyda gohebiaeth a materion ariannol.\nAnabl - Mae hyn yn cynnwys anabledd meddyliol a chorfforol ond nid yw'n cynnwys mân anableddau.\nSalwch hirdymor neu salwch difrifol gan gynnwys y rhai â salwch terfynol - Mae hyn yn cynnwys unrhyw salwch sy'n effeithio ar allu'r cwsmer i dalu neu i drin ei faterion ei hun.\nProfedigaeth deuluol - os yw'r cwsmer neu ei bartner/ei phartner wedi colli aelod agos o'u teulu'n ddiweddar.\nAnawsterau cyfathrebu - lle mae rhwystrau cyfathrebu gwirioneddol a chlir, e.e. anawsterau iaith, nam ar y clyw, nam ar y golwg, anableddau dysgu ac ati.\nPlant ifanc ar aelwydydd difreintiedig - os oes plant 3 oed neu iau ag arwyddion o amddifadedd cymdeithasol.\nBeichiogrwydd - os yw'r cwsmer neu ei bartner tynnu tua diwedd y beichiogrwydd, neu os yw newydd roi genedigaeth.\nProsesau Adennill Treth y Cyngor\nCyflwyno'r Bil - yndaladwy dros 10 mis, Ebrill - Ionawr. Cwsmer yn methu â gwneud taliad\nNodyn Atgoffa 1af - Os yw'r cwsmer yn talu o fewn 7 diwrnod i dderbyn y nodyn atgoffa 1af gall taliadau arferol barhau heb newid i'r trefniadau. Os nad yw'r Cwsmer yn talu, eir ymlaen i'r nodyn atgoffa terfynol.\nCwsmer yn talu ar ôl y nodyn atgoffa 1af, ond yn methu neu'n talu rhandaliad arall yn hwyr.\n2il Nodyn Atgoffa - Mae hyn yr un fath â'r nodyn atgoffa 1af ond mae'n hysbysu'r cwsmer, os caiff taliad arall ei fethu, fod yr hawl i dalu drwy randaliadau yn cael ei golli.\nOs yw cwsmer yn methu un taliad arall ar ôl yr ail nodyn atgoffa\nCyflwynir y Bil Terfynol - gan ofyn am i'r balans sy'n weddill gael ei dalu o fewn 7 diwrnod. Peidio â thalu ar ôl yr 2il nodyn atgoffa neu'r bil terfynol.\nCyhoeddi Gŵys- bydd y Cyngor yn gwysio'r cwsmer i'r Llys a chodir costau £50.00 ar y cwsmer. Os gwneir y taliad yn llawn erbyn dyddiad y llys, ni ychwanegir unrhyw gostau pellach. Os na thelir y ddyled yn llawn erbyn dyddiad y llys,\nGorchymyn Atebolrwydd- bydd y Cyngor yn mynd i'r Llys Ynadon ac yn gofyn am orchymyn atebolrwydd. Bydd y Cyngor yn ceisio costau pellach o £20.00.\nAr ôl i Orchymyn Atebolrwydd gael ei gyflwyno ...\nLlythyr 14 diwrnod -bydd y Cyngor yn cyflwyno llythyr yn gofyn am fanylion cyflogaeth a budd-daliadau. Mae'n ddyletswydd gyfreithiol ar y dyledwr i ddarparu'r wybodaeth hon. Mae methu â gwneud hynny yn drosedd a gall y rhai a geir yn euog orfod talu dirwy.\nLle bo modd, bydd y Cyngor yn ceisio adennill y ddyled drwy:\nDrefniant arbennig - gall y Cyngor lunio trefniant arbennig gyda'r cwsmer i ad-dalu'r ddyled gan y bydd hyn yn cyflawni nodau'r Cyngor o adennill arian sy'n ddyledus ac ar yr un pryd yn osgoi codi costau ychwanegol ar y cwsmer - sef rhywbeth y bydd angen ei wneud gyda llawer o'r opsiynau adennill eraill sydd ar gael. Bydd peidio â thalu yn ôl trefniant arbennig a luniwyd yn arwain at ddilyn un o'r camau adennill a grybwyllir isod.\nAtodi i enillion - gall y Cyngor wneud gorchymyn Atafaelu Enillion a'i gyflwyno i gyflogwr y dyledwr. Mae'r symiau sydd i'w didynnu wedi'u rhagnodi yn y Rheoliadau ac mae rhwymedigaeth statudol ar gyflogwyr i gydymffurfio â'r Gorchymyn. Gall cyflogwr ddidynnu £1.00 tuag at gostau gweinyddol bob tro y gwneir didyniad. Pan fo dau neu ragor o orchmynion atebolrwydd heb eu talu gan y dyledwr, gall y Cyngor fynnu bod uchafswm o ddau orchymyn atafaelu enillion yn cael eu sefydlu.\nDidyniadau o lwfans ceisio gwaith/cymhorthdal incwm/lwfans cyflogaeth/credyd cynhwysol - gall y Cyngor wneud cais i'r Ganolfan Waith a Mwy am wneud didyniadau o Lwfans Ceisio Gwaith/Cymhorthdal Incwm/Lwfans Cyflogaeth â Chymorth/Credyd Cynhwysol. Mae'r Rheoliadau'n pennu'r swm wythnosol penodedig sy'n ddidynadwy, sef 5% o'r Lwfans Ceisio Gwaith/Cymhorthdal Incwm/Cymorth Cyflogaeth â Chymorth ar gyfer person sengl dros 25 oed.\nAsiant gorfodi - bydd y Cyngor yn anfon y cyfrif ymlaen at asiantaeth Orfodi. Bydd yr asiant gorfodi yn ceisio cael arian sy'n ddyledus. Bydd yr asiant Gorfodi yn codi costau ychwanegol ar y cwsmer. Bydd y costau y mae'n rhaid i'r cwsmer eu talu yn unol â'r ddeddfwriaeth bresennol.\nOs yw'r asiant Gorfodi yn methu â chael arian sy'n ddyledus, bydd yr achos yn cael ei gyflwyno'n ôl i'r Cyngor.\nBydd y ddyled sydd heb ei datrys yr adeg hynny yn cael ei throsglwyddo i banel gorfodi'r Cyngor lle penderfynir ar y trywydd mwyaf priodol i'w ddilyn. Dyma'r opsiynau sy'n dal i fod ar gael ar gyfer adennill yr arian:\nGorchymyn Arwystlo - gellir gosod Gorchymyn ar eiddo'r dyledwr i sicrhau'r ddyled. Mae gan Lysoedd Sirol y grym i orchymyn gwerthu'r annedd os nad yw'r dyledwr yn talu. Caiff yr opsiwn hwn ei ystyried os yw'r ddyled yn fwy na £1,000:00\nMethdaliad - Os oes digon o asedau i dalu'r ddyled sy'n weddill, gall y Cyngor ddeisebu am Fethdaliad i'r Llys Sirol, os yw'r ddyled yn fwy na £5,000:00\nProsesau Adennill Ardrethi Busnes\nCyflwynwyd y bil - yn daladwy dros 10 mis, Ebrill - Ionawr.\nCwsmer yn peidio â thalu\nNodyn atgoffa 1af - Os yw'r cwsmer yn talu o fewn 7 diwrnod i'r nodyn atgoffa 1af gall taliadau arferol barhau a dim newid i'r trefniadau.\nCwsmer yn talu ar ôl y nodyn atgoffa 1af ond yn peidio â thalu, neu'n talu rhandaliad arall yn hwyr.\n2il nodyn atgoffa - Mae hyn yr un fath â'r nodyn atgoffa 1af, ond mae'n hysbysu'r cwsmer, os caiff taliad arall ei fethu, y bydd yn colli'r hawl i dalu drwy randaliadau.\nOs yw cwsmer yn peidio â thalu un taliad arall ar ôl yr ail nodyn atgoffa.\nCyhoeddir y bil terfynol - ganofyn am i'r Balans sy'n weddill gael ei dalu o fewn 7 diwrnod.\nPeidio â thalu ar ôl y bil terfynol.\nSCyflwyno gŵys - bydd y Cyngor yn gwysio'r cwsmer i'r Llys a chodir costau o £50.00 ar y cwsmer. Os telir yn llawn erbyn dyddiad y llys, ni ychwanegir rhagor o gostau.\nOs na thelir y ddyled yn llawn erbyn dyddiad y llys ...\nGorchymyn atebolrwydd - bydd y Cyngor yn mynd i'r Llys ac yn gofyn am Orchymyn Atebolrwydd. Bydd y Cyngor yn ceisio costau pellach o £ 20.00. ar ôl i Orchymyn Atebolrwydd gael ei gyflwyno.\nOnce a Liability Order has been granted.\nLlythyr 14-diwrnod - bydd y Cyngor yn cyflwyno llythyr yn gofyn am drefniant i ad-dalu'r ddyled.\nOs nad yw'r cwsmer yn ymateb i'r llythyr 14-diwrnod, neu os nad yw'n cysylltu â'r Cyngor ... neu'n peidio â thalu yn unol â threfniadau arbennig a luniwyd gyda'r Cyngor ...\nAsiantaeth Orfodi - bydd y Cyngor yn anfon y cyfrif ymlaen at yr Asiant Gorfodi.\nBydd yr asiant Gorfodi yn ceisio cael arian sy'n ddyledus. Bydd yr Asiant Gorfodi yn codi costau ychwanegol ar y cwsmer. Bydd y costau a godir yn cydymffurfio â'r ddeddfwriaeth ar y pryd.\nOs yw'r Asiant Gorfodi yn methu â chael arian sy'n ddyledus, bydd yr achos yn cael ei gyfeirio'n ôl i'r Cyngor\nBydd y ddyled sydd heb ei datrys ar yr adeg hynny yn cael ei throsglwyddo i banel gorfodi'r Cyngor lle penderfynir ar y trywydd mwyaf priodol i'w ddilyn er mwyn adennill yr arian. Dyma'r opsiynau ar gyfer adennill:\nTraddodi - gall y Cyngor anfon yr achos i'r Llys ar gyfer achos traddodi, os yw'r ddyled yn fwy na £200:00. Bydd y Llys yn penderfynu ar gamau gweithredu priodol. Bydd hyn yn cynnwys naill ai, 1. Dileu'r ddyled (diddymu'r hyn sy'n ddyledus yn llawn, neu'n rhannol) 2. Sefydlu trefniant i dalu'r ddyled, neu 3. Roi dedfryd o garchar heb fod yn fwy na 3 mis. Ychwanegir cost o £305:00 at y ddyled.\nGorchymyn codi tâl - gall y Llys sirol osod arwystl/dyled ar eiddo'r dyledwr. Os caiff yr eiddo ei werthu, caiff y tâl ei ad-dalu o'r arian a dderbynnir. Gall tâl aros ar eiddo am flynyddoedd lawer. Caiff yr opsiwn hwn ei ystyried os yw'r ddyled yn fwy na £ 1,000:00.\nMethdaliad/diddymiad - Os oes digon o asedau i dalu'r ddyled sy'n weddill, gall y Cyngor ddeisebu am Fethdaliad i'r Llys Sirol, os yw'r ddyled yn fwy na £ 5,000:00.\nDileu Treth y Cyngor ac Ardrethi Busnes\nO dan y gyfraith, mae rhwymedigaeth i gymryd camau rhesymol i gasglu dyledion. Fodd bynnag, ceir amgylchiadau lle mae cyfiawnhad dros ddileu dyledion ar yr amod bod camau rhesymol wedi'u cymryd mewn perthynas â phob achos unigol. Felly mae gweithdrefn ddileu weithredol yn hanfodol wrth gasglu Trethi ac Ardrethi Busnes\nYn unol â rheoliadau ariannol y Cyngor, rheolau sefydlog a thrwy bwerau dirprwyedig a ganiateir:\nDileu hyd at £200:00 wedi'i ddirprwyo i Reolwr Dyfarniadau ac Incwm\nDileu rhwng £200:01 a £999:00 Pennaeth Cyllid (swyddog adran 151)\nDileu mwy na £1,000:01 gan yr Aelod Portffolio ar faterion cyllid.\nAmgylchiadau lle gellir awdurdodi dileu dyledion:\nRhestrir isod amgylchiadau lle gellir ystyried dileu dyled na ellir ei hadennill:\nOs yw'r person yn ansolfent (methdaliadau a gorchmynion gweinyddu).\nOs yw'r person wedi marw ac nid oes unrhyw arian o fewn yr ystâd i dalu'r ddyled.\nOs yw'r person wedi gadael yr awdurdod ac nid ydym yn gallu olrhain ei leoliad. Os darganfyddir lleoliad yn ddiweddarach bydd adennill yr arian yn ailddechrau.\nOs yw'r gost o gasglu'r ddyled yn fwy na swm y ddyled honno.\nOs yw gwybodaeth arall a ddarganfuwyd yn ei gwneud yn glir y byddai'n aneconomaidd neu'n anymarferol adennill y ddyled.\nAchosion o galedi lle y gallai amgylchiadau unigol y dyledwr arwain at benderfyniad i ddileu dyled.\nY Llys Ynadon yn dileu'r ddyled.\nStatws: Fersiwn 6\nDyddiad cyhoeddi: Tachwedd 2018\nCytunwyd gan: Arweinydd Proffesiynol - Incwm a Dyfarniadau\nDyddiad Adolygu: Tachwedd 2020


Enillwyr o'r Coleg yn Ymweld â Llundain\nI gydnabod eu gwaith caled a'u hymroddiad i fyfyrwyr, cafodd darlithwyr o'r Coleg eu gwahodd i Dy'r Cyffredin yn ddiweddar.\nTeithiodd aelodau o'r 28 sydd yn nhîm peirianneg Coleg y Cymoedd, sydd â phum campws yn Ne Cymru, i seremoni wobrwyo arbennig yn Llundain ar gyfer addysgwyr.\nCafodd y grŵp ei ddewis y mis diwethaf yn Dîm Addysg Bellach y Flwyddyn yn Nyfarniadau Addysg 'Pearson Teaching Awards' 2014. Ar hyn o bryd mae 152 o ddysgwyr llawn amser a 194 o rai rhan amser wedi ymrestru ar y rhaglenni peirianneg, sy'n ymestyn o gymwysterau lefel mynediad hyd at raddau sylfaen.\nDisgrifiwyd y dyfarniad gan Gavin Davies, cyfarwyddwr cynorthwyol y cwricwlwm technoleg, fel "ymdrech ysbrydoledig mewn cydweithrediad tîm." Ychwanegodd: “Mae'n dilyn blwyddyn eithriadol o lwyddiannus yn eich adran, sydd ei hunan wedi ei seilio ar 30 mlynedd o weithio mewn partneriaeth â busnes i gyflenwi cwricwlwm ar gyfer anghenion penodol ein dysgwyr a'u cyflogwyr."\nMae Dyfarniadau Addysgu Pearson yn ddathliad blynyddol o addysgu eithriadol, ac wedi ei sefydlu ym 1999 gan yr Arglwydd Puttnam. Cyflwynwyd y tlws 'arian' i dîm Coleg y Cymoedd gan Aelod Seneddol Caerffili, Wayne David, AS.


Galw ar fyfyrwyr entrepreneuriaid - Prifysgol Aberystwyth\nGalw ar fyfyrwyr entrepreneuriaid\nI'r rhai sydd am gymryd rhan yn y gystadleuaeth fusnes i fyfyrwyr eleni, Gwobr CaisDyfeisio, mae pythefnos ar ôl gyda chi i gyflwyno eich cynllun busnes am y cyfle i ennill gwerth gwobr hyd at £20,000.\nMae’r gystadleuaeth, sy'n agored i bob myfyriwr (israddedig ac ôl-raddedig) ym Mhrifysgol Aberystwyth, yn ei hail flwyddyn.\nMae ceisiadau yn cael eu hannog gan unigolion neu dimau gyda dyfeisiadau, syniadau cychwyn busnes a chynlluniau uchelgeisiol eraill, ac mae'r gystadleuaeth wedi ei gwneud yn bosib drwy Gronfa Flynyddol Prifysgol Aberystwyth, arian a gesglir o gyn-fyfyrwyr i gefnogi nifer o brosiectau.\nBydd yr enillydd yn cael ei ddewis gan banel o arbenigwyr yn y diwydiant, tebyg i steil rhaglen Dragon’s Den, a fydd yn cynnwys saith o gyn-fyfyrwyr amlwg o Aberystwyth.\nUn ohonynt fydd David Sargen, Partner Rheoli Risg Derivatives Risk Solutions LLP yn Llundain, sy’n ymuno â’r panel am y tro cyntaf.\nAm restr o aelodau'r panel, ewch i www.aber.ac.uk/inventerprize\nJake Stainer, myfyriwr Marchnata a Sbaeneg oedd y cyntaf i ennill Gwobr CaisDyfeisio yn 2013. Jake yw creadwr ywefan dysgu iaith ar-lein, Papora www.papora.com\nBydd y cais buddugol yn derbyn pecyn hael sy’n gynnwys cymorth a buddsoddiad gwerth hyd at £20,000 i gychwyn y busnes. Yn ogystal â hyn, bydd pob unigolyn neu dîm yn y rownd derfynol yn cael cyngor arbenigol gan banel o alumni sy’n entrepreneuriaid llwyddiannus.\nDywedodd Tony Orme, Rheolwr Menter yn Adran Ymchwil, Busnes ac Arloesi Prifysgol Aberystwyth, "Mae dal amser i lenwi’r ffurflen gais ar gyfer y gystadleuaeth gyffrous yma a allai weld syniad yn troi i mewn i fenter lwyddiannus. Mae hwn yn gyfle gwych i droi syniad yn realiti a dechrau eich busnes eich hun.\n"Nid yn unig bydd yr enillydd yn derbyn cymorth ariannol, ond cefnogaeth a chymorth gan saith o unigolion gwych yn y byd busnes a fydd yn gallu rhoi arweiniad a chyngor amhrisiadwy, sydd mor hanfodol ar gyfer entrepreneur ifanc ac ar gyfer dechrau busnes.”\nEr mwyn cael y newyddion diweddaraf am y gystadleuaeth, ewch i www.aber.ac.uk/inventerprize\nMae Gwobr CaisDyfeisioyn cael ei threfnu gan yr Adran Ymchwil, Busnes ac Arloesi mewn partneriaeth â Datblygu a Chysylltiadau Alumni, gyda chefnogaeth y Gronfa Flynyddol - arian a gesglir gan gyn-fyfyrwyr i helpu i ariannu nifer o brosiectau.\nCystadleuaeth Gwobr CaisDyfeisio: www.aber.ac.uk/inventerprize


Heddiw, mae'r ddelwedd chwaethus yn chwarae un o rolau pwysicaf diwrnod llwyddiannus. Fodd bynnag, bod y ddelwedd gyfan yn hynod o gofiadwy ac yn deilwng, rhaid ei gynnal mewn un arddull ym mhopeth. Felly, yn ychwanegol at y cwpwrdd dillad, mae'n bwysig bod yr ymddangosiad cyfan yn cwrdd â rheolau ffasiwn. Un o elfennau pwysicaf delwedd lwyddiannus yw steil gwallt stylish. Heddiw nid yw'r syniad o "steil gwallt ffasiynol" o reidrwydd yn golygu bod arddull wedi'i wneud yn y salon. Mae'n bwysig bod y steil gwallt yn wreiddiol, ond ar yr un pryd yn syml ac yn fforddiadwy i'w greu gartref.\nDulliau gwallt syml a gwreiddiol\nMae'r steil gwallt mwyaf blasus ar gyfer pob dydd yn cael ei ystyried yn gorgyffwrdd. Mae'r math hwn o steil gwallt bob amser wedi bod yn boblogaidd. Ac nid yw hyn yn syndod, oherwydd mae gwallt rhiw hir wedi denu sylw dynion bob amser, a hefyd oedd safon y fenywedd. Mae lociau yn eithaf syml i'w gwneud gartref. Dim ond i chi brynu haearn neu gyllyll cyrlio, yn ogystal ag ychydig o offer gosod proffesiynol. Gallwch hefyd wneud cyrlod hardd mewn salon harddwch gyda thrwydded cemegol neu fiolegol. Mae'r steil gwallt hwn yn perthyn i gategori y gwreiddiol a'r golau.\nOs ydych am i'r gwallt gael ei gasglu, ond ar yr un pryd i roi delwedd o fenywedd a rhamant, yna'r opsiwn mwyaf addas yw "Malvinka". I wneud steil gwallt o'r fath gwreiddiol a syml ei hun, mae angen:\nrinsiwch yn dda gyda siampŵ a balm;\nSychwch ychydig â sychwr gwallt nes i chi gael gwallt ychydig yn llaith;\ncymhwyso ffefryn arbennig neu gyda chymorth crib i roi'r ffurflen angenrheidiol:\nrhannwch y gwallt yn ddwy ran - yr isaf, y mae'n rhaid ei sychu'n llwyr, a'r un uchaf;\nCasglwch y gwallt uchaf mewn byn, fel y dymunwch, ac yn ei glymu â chlip gwallt neu fand elastig;\nSychwch eich gwallt i'r diwedd.\nI "mulvinka" roedd pawb yn cofio fel steil gwallt hardd a gwreiddiol, a'i haddurno â bwa neu rwben ysgafn.\nYstyrir mai dyluniad yw'r gwallt mwyaf gwreiddiol, y gellir ei wneud yn hawdd mewn unrhyw amodau. Yn ogystal, mae'r gwallt braidio hwnnw - proses syml, bridiau bob amser wedi bod mewn golwg ac yn mwynhau poblogrwydd mawr. Felly, hyd yn oed y spike symlaf ar eich pen fydd yn dangos eich synnwyr o arddull.\nAntennau uwchben y gwefus uchaf\nGofal a chynnal y cocker spaniel\nFretwork ar y nenfwd\nPeas - cynnwys calorïau


Taith rithiol yn dangos eglwys hanesyddol ar ei newydd wedd – Golwg360\nTaith rithiol yn dangos eglwys hanesyddol ar ei newydd wedd\nEglwys Sant Grwst yn troi at dechnoleg er mwyn goresgyn cyfyngiadau’r cyfnod cloi\nY tu mewn i Eglwys Sant Grwst ar ei newydd wedd\nAr ôl bod ar gau am dros flwyddyn i’w hatgyweirio a’i hadfer, mae un o eglwysi hanesyddol Cymru wedi ailagor ar ei newydd wedd i addolwyr ac ymwelwyr.\nCafodd eglwys ganoloesol St Grwst yn Llanrwst ei chodi yn 1470 ac ymhlith ei phrif drysorau mae archgarreg Llywelyn Fawr. Gyda grant o Gronfa Dreftadaeth y Loteri mae prosiect gwerth £1.2 miliwn wedi gweddnewid ei thu mewn a chreu lle agored, hyblyg a fydd ar gael i’r holl gymuned.\nGydag argyfwng y pandemig eisoes wedi ychwanegu chwe mis at amser cwblhau’r gwaith, mae cyfyngiadau’r cyfnod cloi yn sir Conwy hefyd yn creu rhwystr pellach.\nI oresgyn hyn, mae swyddogion yr eglwys wedi trefnu taith rithiol o’r eglwys a’r fynwent er mwyn galluogi pobl i weld y gwaith adfer sydd wedi ei wneud. Mae’r lluniau 360 gradd yn rhoi cyfle i bobl weld yr eglwys yn ei holl fanylder ar y we.\n“Mae’r Daith Rithiol newydd yn wych,” meddai’r Parch Sarah Hildrech-Osborn, rheithor yr eglwys. “Mae’r lluniau o’r eglwys a Chapel Gwydir yn drawiadol iawn, ac rydym wrth ein bodd gyda’r gwaith.”\nMae’r daith rithiol i’w gweld yma.\nCyhuddo Llywodraeth Cymru o amharch a thrahauster tros “dorri’r cylch”\nFe ddaeth i'r amlwg fod y Llywodraeth yn briffio sefydliadau am gyfnod clo, fydd yn dechrau ar Hydref 23, cyn rhoi gwybod i wleidyddion eraill\n“Cymro mawr barfog”, y cogydd Chris Roberts, yn denu sylw newyddiadurwr bwyd blaenllaw\nDywed Jay Rayner mai gwylio'r Cymro "yn gwneud brechdanau stecen ar fryniau Cymru yn Gymraeg" yw ei hoff "displacement activity"


CRONFA GALEDI MYFYRWYR - Prifysgol Abertawe\nCRONFA GALEDI MYFYRWYR\nYm Mhrifysgol Abertawe, cydnabyddwn y gallai llawer o’n myfyrwyr wynebu caledi ariannol rywbryd yn ystod eu hamser yn y Brifysgol. Nod Cronfa Abertawe yw cynyddu’r cymorth sydd ar gael yn y maes hwn, gan leihau’r pwysau ariannol sy’n gysylltiedig ag addysg amser llawn.\nGall cefnogi caledi myfyrwyr ddarparu cefnogaeth hanfodol a chymorth ariannol brys i fyfyrwyr dawnus sydd mewn angen ariannol annisgwyl heb fai arnynt eu hunain.\nGyda’ch haelioni, gallwn wneud gwahaniaeth mawr i’n cenhedlaeth bresennol o fyfyrwyr yn ystod eu hamser ym Mhrifysgol Abertawe.\nDyma Stori Dan\n''Heb y gronfa caledi myfyrwyr ni fyddwn wedi cael unrhyw le i fyw''\nMae Bronwen, sy’n astudio Astudiaethau Americanaidd, wedi wynebu digon o heriau ariannol a thai. Bu’n rhaid iddi symud bedair gwaith pan oedd hi’n astudio ar gyfer ei diploma, ac yna cafodd ei siomi’n llwyr yn gynharach eleni pan wynebodd benbleth debyg.\nNid yw ei stori hi’n anghyffredin.\nWrth wynebu argyfwng tai heb ffordd o gael gorddrafft, teimlai Bronwen mai’r unig opsiwn oedd ar gael iddi oedd gadael y Brifysgol. Fodd bynnag, gan ei bod wedi gweithio’n galed i gael ei lle yn y Brifysgol, roedd hi wrth ei bodd pan ddarganfu’r cymorth a oedd ar gael iddi drwy’r Gronfa Galedi. Cefnogir y Gronfa’n helaeth gan gyn-fyfyrwyr ac mae wedi caniatáu i Bronwen ganolbwyntio ar ei gwaith prifysgol a mwynhau bywyd myfyriwr unwaith eto.\nEr gwaethaf ei heriau, mae Bronwen yn benderfynol o roi rhywbeth yn ôl. Mae hi’n un o lysgenhadon y Bartneriaeth Ymgyrraedd yn Ehangach - sefydliad ehangu cyfranogiad sydd â’r nod o chwalu’r rhwystrau i fyfyrwyr o gefndiroedd anhraddodiadol - ac mae hi bellach yn gweithio gyda’r Brifysgol i sefydlu prosiect mentora i helpu pobl eraill yn yr un sefyllfa. Mae hi hefyd yn gweithio fel galwr ar delethon presennol y Brifysgol, gan rannu ei stori â chyn-fyfyrwyr a chan gynnig y cyfle iddynt gefnogi’r Gronfa.\nMae’r Gronfa Galedi’n dibynnu ar gefnogaeth cyn-fyfyrwyr i helpu myfyrwyr fel Bronwen pan fydd arnynt ei angen fwyaf. Trwy roi rhodd, gallwch newid bywydau myfyrwyr a rhoi cyfle iddynt ragori.


DAVIES, ELLIS WILLIAM (1871 - 1939), cyfreithiwr a gwleidydd | Y Bywgraffiadur Cymreig\nDAVIES, ELLIS WILLIAM (1871 - 1939), cyfreithiwr a gwleidydd\nEnw: Ellis William Davies\nRhiant: Elizabeth Davies (née Williams)\nGanwyd 12 Ebrill 1871 yn y Gerlan, Bethesda, mab David Davies, swyddog chwarel, a'i wraig Elizabeth (Williams), Tyddyn Sabel, Bethesda. Cafodd ei addysg yn Ysgol Carneddi, Bethesda, yn Liverpool College ac mewn ysgol breifat yn Lerpwl. Ar ôl chwe blynedd fel clarc mewn swyddfa yswiriant yn Wrecsam a Sheffield fe ymroes i'w gymhwyso ei hun i fod yn gyfreithiwr. Yn yr arholiad terfynol yn 1899 enillodd Anrhydedd y Dosbarth Cyntaf ynghyd â gwobr Cymdeithas Gyfraith Llundain. Ymsefydlodd fel cyfreithiwr yng Nghaernarfon ac yno y bu ei gartref ar hyd ei oes. Etholwyd ef yn aelod o Gyngor Sir Gaernarfon yn 1904 — yn ddiweddarach gwnaed ef yn henadur. Bu'n gyfreithiwr i Undeb Chwarelwyr Gogledd Cymru ac yn gyfarwyddwr amryw o gwmnïau busnes.\nYm mis Mai 1906 etholwyd ef fel Rhyddfrydwr yn Aelod Seneddol dros ranbarth Eifion o Sir Gaernarfon, yn olynydd i John Bryn Roberts. Cadwodd y sedd hon tan 1918. Yn ystod y cyfnod hwn bu'n aelod o'r Pwyllgor Adrannol ar Stadau Tiriog (1911), o'r Pwyllgor Adrannol ar y Gyfundrefn Rheithwyr (1911), o Bwyllgor Arbennig Lloyd George ar Bwnc y Tir (1912), o Gynhadledd Llefarydd Tŷ'r Cyffredin ar ddiwygio'r gyfundrefn etholiadol (1916), o Bwyllgor Adrannol yn ymwneud â hawl awdurdodau cyhoeddus i gaffael tir trwy orfodaeth (1917) ac o'r Gynhadledd, dan lywyddiaeth yr Arglwydd Bryce, ar ddiwygio Tŷ'r Arglwyddi.\nYn etholiad cyffredinol Rhagfyr 1918 fe gollodd ei sedd, ar ôl ymgyrch chwerw, i ymgeisydd swyddogol y Glymblaid o Ryddfrydwyr a Thorïaid; yr oedd yr ymgeisydd Llafur ar y blaen iddo hefyd. Yna, yn Rhagfyr 1923, etholwyd ef yn aelod seneddol Rhyddfrydol dros orllewin Sir Ddinbych. Yn 1926 fe'i etholwyd ar banel Cadeirydd Pwyllgorau Tŷ'r Cyffredin. Oherwydd cyflwr ei iechyd ymneilltuodd o'r senedd ym Mai 1929. Yn ystod 1932 bu'n amlwg a phrysur yn y trafodaethau cyfundebol ynghylch llunio mesur seneddol eglwys y Methodistiaid Calfinaidd. Bu'n aelod o'r blaid Lafur rhwng 1936 a 1938 ond ymddiswyddodd yn Rhagfyr 1938 oherwydd ei fod yn anghytuno â pholisi tramor y blaid honno. Bu farw 29 Ebrill 1939.\nBu Ellis Davies yn weithiwr dygn a dyfal mewn llawer cylch. Radicaliaeth gadarn ac unplyg ydoedd sail ei weithgarwch gwleidyddol. Yr oedd ganddo feddwl bywiog a chraff, annibyniaeth barn a nerth argyhoeddiad. Darllenai'n helaeth a chynysgaeddwyd ef â chryfder cof. Ysgrifennodd erthyglau ar wleidyddiaeth, gwleidyddion a hanes i newyddiaduron a chylchgronau Cymraeg; dengys y rhain ehangder ei ddiddordebau ac aeddfedrwydd ei fyfyrdodau.\nYr Athro Idris Llewelyn Foster, (1911 - 1984), Rhydychen\nerthyglau yn y papurau newyddion;\ndyddiaduron a phapurau personol Ellis Davies.\nErthygl Wicipedia: Ellis William Davies\nFoster, I. Ll., (1970). DAVIES, ELLIS WILLIAM (1871 - 1939), cyfreithiwr a gwleidydd. Y Bywgraffiadur Cymreig. Adferwyd 16 Meh 2019, o https://bywgraffiadur.cymru/article/c3-DAVI-WIL-1871